Asteartean itxiko du udalak bazterkeria egoeran zeuden herritarrak artatzeko aterpetxea

Udalak Covid-19a zela-eta Alarma Egoera dekretatu ostean abiatu zuen laguntza-baliabide hau.

Jesús eta María aterpetxea 77 egunez egon da zabalik, etxerik gabekoei ostatu emateko. Joan den martxoaren 24tik, Alarma Egoera deklaratu eta gero, Iruñeko Udalak baliabide hau abiatu zuenetik gaur ekainaren 9ra arte, noiz ateak itxi baitira, gizarte-bazterketa larrian diren 74 lagun artatu dituzte bertan.

Astelehen honetan 3. fasean sartzearekin batera, pertsonen mugikortasun handiagoa ahalbidetu baita, Udalak uste du baliabide honek bete egin duela dagoeneko sortzeko oinarri hartutako xedea, eta, horrenbestez, astearte honetan itxiko da. Duela 2 aste bigarren fasean sartu ginenetik, pertsona gehienek denbora gehiago ematen zuten kanpoan barruan baino. Ordutik, bada, lantzen hasi ziren baliabide hau husten joateko har zitezkeen irtenbide eta alternatibak, hura ixteko aukera edo erromesen aterpetxearen ohiko zereginetara bueltatzekoa ikusita. Bi hilabete eta erdi hauetan ez da inor kutsatu, ez aterpe hartutakoen artean ez bertan lanean ari ziren profesionalen artean.

74 pertsona horien erdiak baino gehiago, 39 zehazkiago, kalean bizi ziren; 9k pisu partekatuak utzi behar izan zituzten Alarma Egoeran; 7k auto edo furgonetetan lo egiten zuten; 6k familia-etxea utzi behar izan zuten; 6 infraetxeetan bizi ziren (aurriak, beheak, trastelekuak...); 4, etxe okupatuetan; 2 presondegitik zetozen eta bat, psikiatria-unitatetik.

Aterpetxean egon eta gero, 13 lagun beste baliabideetara bideratu dituzte ostatu-beharrak asetzeko eta hasitako prozesuekin jarraitzeko; 19k amaitu dute ezarritako prozesua, eta diru-sarrerak dituzte pisu partekatuetan, pentsioetan edo familia-etxeetan ostatu hartzeko, eta 2k prozesua amaitu bai baina ez dute diru-sarrerarik (bat jatorri-komunitatera itzuli da eta besteari segimendua egiten jarraitzen diote kaleko lantaldeak eta auzo-unitateak, behin erroldatze-agiria eskuratu eta gero). Beste 16k beren borondatez ateratzea erabaki zuten prozesua amaitu baino lehen, ostatu-aukerak zituztelako, eta 14 aterpetxetik joan ziren azaldu gabe nora zihoazen.

Etxerik Gabeko Pertsonen Arta doitzeko neurriak

Covid-19aren krisia iritsi eta Alarma Egoeraren deklarazioaren aurrean, martxoaren 15ean, zenbait doikuntza egin behar izan zituzten Iruñeko gizarte-baliabideetan. Etxerik gabeko lagunei arta emateko zerbitzuei dagokienez, Trinitariosko aterpetxean lekuak doitu zituzten eta 64 izatetik 42ra igaro ziren, ostatu hartutako pertsonen arteko tartea bermatzeko, hala logeletan nola espazio komunetan, eta isolamendu-gune bat sortzeko positibo ematen zutenentzat.

Hiriko baliabide nagusian espazioa murriztu izanak eta kalean, infraetxeetan (aurri-egoerako eraikinak, trastelekuak) eta ibilgailuetan lo egiten zutenei arta emateko beharrak ezinbesteko egin zuten lekuak handitzea, erantzun egokia emateari begira ostatu edo hotelen bidez edo Jesús y María aterpetxea egokituz bertan 40 leku sortuta bazterketa handiko pertsonentzat. Horren helburua pertsona horiek konfinamendu-aldian modu egokian artatzea zen, eta bermatzea inor ez zela kalean geratzen.

Erabiltzaileek zerbitzuari buruz egindako balorazioa

Maiatzaren 4tik 8ra bitarteko astean, aterpean zeuden 37 pertsonetatik 26k onartu zuten inkesta labur bat betetzea aterpean emandako egonaldiaren gaineko asetze-mailari buruz eta haien ustez koronabirusaren krisia dela-eta jasan zuten inpaktuari buruz. Instalazioen egoerak 4,15eko nota izan zuen 5en gainean; garbitasunak, 4,79; jasotako artak, 4,4 5en gainean, eta Covid-19aren aurrean hartutako neurriak, 3,86.

Krisiari lotutako beste zenbait alderdiri dagokionez, uste zuten krisiak eragindako inpakturik handiena etxebizitza eskuratzean (1,56, 5en gainean) eta lanean zein prestakuntzan (2,04) izan zela. 3ko puntuazioaz baloratu zuten krisiak eragindako estresa, eta 3,5ez batez beste Covid-19ak eta konfinamenduak eragindako egoera eramateko maila. Amaitzeko, haien balorazioen arabera aterpetxea oso baliagarria izan zaie krisiaren garaian (4,5, 5en gainean).

Xilema gizarte-entitateak egin du baliabidearen kudeaketa teknikoa; eskarmentu zabala dauka bazterketa egoeran dauden pertsonekin egindako esku-hartzeetan eta esleituta dauka Iruñeko Udalak Trinitariosen duen Etxerik gabeko pertsonak artatzeko Zentroa. Okupazio-datuek, erabiltzaileen balorazioek eta hartzaileekin egindako prozesuek agerian uzten dute baliabidea eraginkorra eta egokia izan dela Iruñearentzat osasun-larrialdiko egoeran, eta, horrenbestez, Udalak oso balorazio positiboa egiten du horren gainean.


Pirinioetara asteburu pasa

Joan den asteburuan, irailaren 11 eta 12an, Pirinioetan izan ziren hainbat herritar Lagun Onak M.B.-k antolatutako asteburua pasatzen. Larunbatean goizeko seiak aldera abiatu ziren Azpeititik Candanchura. Han inguruko mendietan ibili ziren egun guztian eta, igandean, Astun inguruak bisitatu zituzten. Arratsalde partean, Azpeitira itzuli ziren. Goiko argazkian, asteburua pasatzera joan ziren mendizale batzuk. (Lagun Onak M.B.)


Hil egin da igande goizean Donostian eraso bat pairatu zuen gizonezkoa

Errenteriako gizon bat zen, 61 urtekoa. Polizia ikertzen ari da zaurien larritasunaren motiboa, eta erasotzailearen edo erasotzaileen bila dabil

Zabalduta zegoen oso larri zegoela, eta atzo arratsaldean jakin zen hil egin zela. Donostiako Gros auzoan igande goizean eraso bat pairatu zuen gizona zen; Errenteriako (Gipuzkoa) bizilagun bat, 61 urtekoa. Ez daude argi hark pairatu zuen erasoaren nondik norakoak. Ikerketa bat martxan da.

Hainbat pertsonak eman zieten abisua larrialdi zerbitzuei; Mirakruz kalean, gizon bat lurrean eta odoletan zegoela jakinarazi zuten. Eraso baten biktima izan zela azaldu zuten inguruan zeuden hainbatek. Berehala Donostiako Ospitalera eraman zuten gizona, baina eguerdi partean okerrera egin zuen: garun heriotza zuen. Ertzainak eta Donostiako udaltzainak ari dira erasoa ikertzen, egilea edo egileak atzemateko. Era berean, aztertzen ari dira zein izan zen gizonaren zauri larrien motiboa: jakin nahi dute erasoaren ondorioa izan ziren, edo lurrera eroritakoan egin zituen.

«Gaitzespen» erabatekoa azaldu nahi izan du Donostiako alkate Eneko Goiak erasoaren harira, eta elkarretaratze batera deitu du gaurko, 12:00etan, Alderdi Ederren.«Zuhurtasuna» ere eskatu du jazotakoa behar bezala argitzeko. Aitortu du, hala ere, kezkarako motibo izan dela eraso hori, eta «antzekoak» izan diren beste hainbat gertaeraren segidan datorrela, gainera, honako hau.

Eraso gehiago

Hain zuzen ere, iazko abuztuan, Donostia Aste Nagusiko jaietan murgildua zela, Urnietako (Gipuzkoa) gizon bati eraso egin zioten, eta larri zauritu zuten: bi hilabete koman egin ostean hil zen. Iragan apirilaren 26an, berriz, 17 urteko gazte bati jipoi bat eman zioten, eta hil egin zen; Donostia erdialdean jazo zen eraso hori ere, Nautiko Klubean dagoen dantzaleku baten atarian, Donostiako udaletxearen ondo-ondoan.


Agortu dira Soreasu antzokian ‘Satiro’ antzezlana ikusteko sarrerak

Amaitu dira Xanti Agirrezabalak uztailaren 12an Soreasu antzokian eskainiko duen Satiroantzezlana ikusteko sarrera guztiak. Horrela jakinarazi du gaur Kulturaz kooperatibak.

Satiro ikustera joaten diren herritarrek Kulturazek ezarritako osasun eta segurtasun neurriak errespetatu beharko dituzte. Beraz, ikus-entzuleek musukoa jantzi beharko dute emanadian, eserita egon beharko dute eta erakundeek ezarritako pertsona kopuruari dagozkion mugak errespetatu beharko dituzte.

Iaz aurkeztu zuen Satiro obra Xanti Agirrezabalak Azpeitiko Euskal Herriko Antzerki Topaketetan, Sortzaile Berrien Zikloaren barruan. Dinamoa sormen gunean eskaini zuen estreinako emanaldia Agirrezabalak, eta orduan ere sarrera guztiak agortu ziren. Herritarrek harrera bikaina egin zioten aktore azpeitiarraren lanari. Izan ere, Satirok jaso zuen antzerki topaketetako ikusleen saria.

Azpeitiko Kultur Mahaiak eta Azpeitiko Udalak banatzen dituzten Sorkuntza Beketako bat jaso zuen Agirrezabalak Satiro lanaren sormen prozesua gauzatzeko; Matxalen de Pedro, Ione de la Cruz eta Ane Arenas izan zituen bidelagun.

Satiro antzezlanaren inguruan Xanti Agirrezabalari egindako elkarrizketa, hemen.


Orientazio psikologikoa gurasoendako

Familiei zuzendutako orientazio psikologikoko zerbitzua eskainiko du Bergarako Udalak aurrerantzean. Debagoienean zerbitzu aitzindaria izango da. Lea Artibain eta Urola Kostan zerbitzuak izandako erantzun onari eutsi nahi dio Bergarako Udaleko Ongizate Zerbitzuak.

Udalak eta EHUko Psikologia Fakultateak hitzarmena sinatu dute aurtengo ikasturtean Bergaran zerbitzua eskaintzeko. 0 eta 19 urte bitarteko seme-alabak dituzten gurasoei zuzenduta dago zerbitzua.

Besteak beste, guraso eta seme-alaben arteko harremanak hobetzeko informazioa eman, seme-alaben garapen pertsonala sustatzeko orientazioa eskaini eta familian heziketaren gainean sortutako zalantzak argitzen saiatuko dira Etxadi taldeko psikologoak. Zerbitzua doanekoa eta konfidentziala izango da eta interesatuek hiru aukera izango dituzte zerbitzura jotzeko: 94 405 15 49 telefono zenbakia (eguenetan, 11:00etatik 12:00etara eta 16:00etatik 17:00etara), Udaleko webgunea eta posta arrunta. Aurrekontua 9.280 euro da.

Zerbitzua azaltzeko hitzaldiak

Arantzazu Loidi Udaleko prebentzio teknikariaren eta Roberto Martinez zinegotziaaren arabera, nolabait Gurasoen Eskola ordezkatzera dator zerbitzu berria. Zerbitzuaren xedea haurtzaroan eta nerabezaroan garapen pertsonal osasuntsua lortzen laguntzea dela esan zuten.

Zerbitzuaren nondik norakoak azaltzeko bi hitzaldi izango dira martitzenean, urriaren 2an, kultura etxean: 15:30ean lehena eta 18:30ean bigarrena.


"Inkestaren atzean marmarra nabari da; jendea haserre dago"

Navarrometrok harridura eragin du, baina, NUP-eko soziologoaren ustez, alderdiek zerikusia dute: lehiaketa publikoan diru eskaintzak pisu handia zuen, eta inkestako galderak parlamentu taldeek erabaki zituzten.


Reala: Agirretxeri ez dio beldurrik ematen aurrealdeko konpetentziak

Aurrelariak denboraldiaurre ona egin du eta minutuak eta jokatzeko aukerak izatea espero du.

Imanol Agirretxe Realeko aurrelariak adierazi du ez dagoela arduratuta aurrelari postuan izango duen konpetentziagatik eta Lehen Mailan denboraldi arrakastatsua burutu nahi du.

Joseba Llorente, Diego Ifrán eta Carlos Vela dira Agirretxeren postuan jokatzeko Realak dituen jokalariak. Agirretxek denboraldiaurre ona burutu du eta sentsazio onak izan ditu. Horregatik protagonismoa izatea espero du. "Jokatzeko aukerak izango ditudala uste dut", esan du Agirretxek.

Agirretxe Lazioren aurkako partidan lesionatu zen, baina lepauztaiko lesio hura ahaztuta dago. Asteburuan greba bertan behera geratu eta Liga jokatzen bada, Agirretxe Philippe Montanier entrenatzaileak nahi duenerako prest dago.


Izadiari neurria hartzeko indizea

AZTI ikerketa zentroaren jardunean mugarri izan da AMBI indizea; itsas inguruneak zein egoeratan dauden neurtzeko baliabidea da. Toki askotan hartu dute erreferentzia gisara


Maria de Mendoza lehen lerrora

Erdi Aroko gizarte arauak hautsi zituen Maria de Mendoza andreari buruzko liburua kaleratu du Euskal Herriko Unibertsitateak; Martiodako dorrea izan zen Mendozaren eta haren ondorengoen bizilekuetako bat.

"Andre handi bat gizon boteretsuen artean". Izenburu horrekin aurkeztu du Euskal Herriko Unibertsitateak Maria de Mendozari buruz argitaratu berri duen liburua. Horretan, XIV. eta XV. mendeen artean, itzal handiko andereak gidatu zuen leinuaren historia bildu dute hainbat ikerlarik.

Por merced e mandado de mi sennora. El señorío de María de Mendoza a fines de la Edad Media. Nuevos textos para el estudio de la sociedad alavesa (1332-1511) titulua du obrak, eta Letren Fakultateko ibilbide luzeko ikerketa talde batek idatzi du. Horien artean daude Agurtzane Paz Moro, Ismael Garcia Gomez, Jon Andoni Fernandez de Larrea Rojas, Jose Angel Lema Pueyo, Arsenio Dacosta Martinez, Mario Garcia Zuñiga, Jose Antonio Munita Loinaz eta Jose Ramon Diaz de Durana Ortiz de Urbina.

Emakume boteretsua

Ikertzaileek jaso dutenez, Maria de Mendoza 1342. urtean sortutako jurisdikzio jaurgo txiki baina zahar bateko lehen alaba eta oinordekoa izan zen, eta Martiodako dorreko eta Otoko herrixketako jaurgoko burua, 1404 eta 1472 urteen artean. Nerabezaro hasieran umezurtz gelditu zen, eta Arabako lurraldetako eta Gaztelako gorteko hainbat leinu indartsuren ahaide zen –Hurtado de Mendoza, Mendoza, Aiala eta Sarmiento leinuak–.

Hortaz, garaiko gizon boteretsuen artean egotea egokitu zitzaion. Hala, "emakume basatiak" garaiko arau sozialak hautsi zituen –bere seme bakarra ezkontzatik kanpo izan zuen–, eta familiaren eta emakume, ama eta andre bezala zituen interesen alde borrokatu zen.

Ikerketa lanean, Mendozaren lurren eraketa, kudeaketa eta garapena ere aztertu ahal izan dituzte: "Izan ere, jaurgoko kontabilitatea ezin hobeto kontserbatu da". Halaber, Martiodako dorrea leinuaren oinetxea eta Maria de Mendozaren eta haren ondorengoen bizilekuetako bat zen, eta hura ere aztertzen da, ikuspuntu arkeologikotik. Jurisdikzio hartan jazotako protesta, erresistentzia, indarkeria eta negoziazio moduak ere liburuaren edukien artean jaso dituzte.

Harremanak ikertu

Lanaren helburua izan da Erdi Aroaren amaieran Otoko herrixketako auzotarrak beren artean, eta baita Maria de Mendozaren oinordekoekin zituzten harreman sozial, ekonomiko eta politiko tirabiratsuak aztertzea. Horregatik hain zuzen, Martioda, Otobarren eta Otogoien herrixketako biztanleak ere badira liburuko protagonistak: plebeioak eta kapareak. Horiek lurra lantzen zuten, basoko eta mendiko baliabideak erabiltzen zituzten, salgaiak garraiatzen zituzten Gasteizera eta Gasteiztik, eta errentak beren jauntxoei ordaintzen zizkieten.

Liburuaren bigarren zatia lan horretarako bildu eta kontsultatu diren dokumentuen edizio zaindu bat da.


Ziordian, Futbol Txapelketako 5. jardunaldia jokoan

Igande arratsaldean, 18:00etatik aurrera. Ostiralean atzeratutako partida jokatuko da

I. Ziordiko Futbol Txapelketak aurrera darrai. Ostiralean 3. jardunalditik atzeratutako partida jokatuko da. Igandean, aldiz, 5. jardunaldia hartuko du Ziordiko txipudiak.

Ziordiko Futbol 5 Txapelketa

5.jardunaldia. Igandean:

18:00etan: Ziordia – Auzomotojorik

19:00etan: Aralar Mendi – Los Suaves

20:00etan: Futsal Sakana – Dia Ibaia

Ostiralean, atzeratutako partida

19:00etan: Los Suaves – Dia Ibaia (atzeratutako partida)


Heriotzari buruzko solasaldiak, Zumarragan

ZUMARRAGA // Zumarragan heriotzari buruzko solasaldiak egingo dituzte: hilaren 24an eta azaroaren 21ean, 17:00etatik 18:30era, Zelai Arizti kultur etxean. Egitasmo honen helburua bizitza baloratzea eta heriotzaren inguruko tabua apurtzea da. Parte hartu nahi dutenek izena eman behar dute. Horretarako, gizarte@zumarraga.eus helbidera idatzi behar dute edo 943 72 91 55 zenbakira deitu.


Aurpegi margoketa ostiralean

Ostiral honetan,gune berrian aurpegi margoketa!Gerturatu eta animatu egun euritsu hauei kolore pixka bat ematen! #zurekinbergaraeuskaldunago


Igeriketa taldean apuntatzeko, bihar arte

Bihar da azken eguna igeriketa taldean apuntatzeko. Jon Ander Izuzkizarekin hitz egin behar da horretarako, astelehenetik ostiralera, 18:00etatik 20:30etara.


Olentzeroren eta Maridomingiren etorrera, gaur, ETB1en eta eitb.eus-en

Olentzerok eta Maridomingik Bilboko kaleak zeharkatuko dituzte Gabon gau bezperan.

Igande honetan, abenduak 23, ETB1ek eta eitb.eus-ek Olentzeroren eta Maridomingiren etorrera eskainiko dute Bilbotik. Olentzero, Mari Domingirekin batera, desfile ikusgarri honen protagonista nagusia izango da. Ikazkin maiteak, euskal mitologiako beste pertsonaia batzuk izango ditu lagun, horien artean, Basajauna, lamiak eta Galtzagorri bihurri eta jostariak.

Andoni Mutiloak egingo du emanaldiaren kontakizuna eta Marta Elvira, berriz, kalean izango da bertako giroa jaso eta Olentzero ikustera etorri direnei elkarrizketak egiteko.

'Olentzeroren eta Maridomingiren Etorrera' zuzenean emango da 18:00ean eitb.eus-en, eta 21:00etan ETB1en. Astelehenean, abenduaren 24ean, berriz ere errepikatuko da 14:30ean.


Formulazioa

Bost oinarri erraz bezain sendo hartu ditu GoiTBk bere jardunerako.

Bat.

Audientzia lehia gordinetik kanpo jardutea, hori bai, audientzia-kontaktu asko eta laburrak lortzen dituen kanala dela jakitun, horiek errentabilizatzea. Dinosauroen tamainako beste hainbat kanalen aldean, arinagoa, malguagoa eta freskoagoa izatea. GoiTBren audientzia potentzialari kontaktu aukera asko eskaini eta gaur egun dituenak biderkatu. Zappinga ohitura bilakatu den kontsumo portaeratik aberastu. Musean txikira bezala, puntuz puntu jendea erakarriz.

Txikitasunean indartsu, programazio-taula eguneko ahalik eta ordu gehienetara zabaltzea (gaur egun 12 ordu ingurukoa da baina kopuru hori bikoizteko asmoaz). Gertuko informazioa, erreferentzialtasun propioa, zerbitzu-telebista eta euskara oinarri modura duen kanala izatea, goizetik gauera.

Bi.

Telebista ikusteko ohiturak lan-ordutegiaren, egoera pertsonalaren edota konpetentziaren programazioaren arabera moldatzen direnez, modu originalean eta irudimentsuan antolatzea emanaldiak. Behin eta berriro programa berberak errepikatzen dabilen kanalaren beste muturrean, birremisioak multzoka atondu. Ikus-entzule desberdinek, adinez, lanbidez ala izaeraz, telebistaren aurrean esertzen direnean programazio berria eduki dezatela. Beraiengan pentsatuz, propio eraikitako programa-dieta berezia eskaintzea. Fast food-ik ez, mesedez.

Hiru.

Informazioaren eta zerbitzu-telebistaren inguruan egituratzea bere programazioa (laurden gutxioro albistegiak eskainiz; saio laburrak eta luzeagoak, orduaren arabera tartekatuz). Eskualdeko aktualitatearekin bat egiteko aukera ugari eskainiz.

Lau.

Informazioa bizkarrezur gisa hartzen duen programazio-taulan, genero askotako programa laburragoak, freskoagoak eta interesgarriagoak txertatuz.

Fikzioa, umeentzakoa eta nagusientzakoa, Kirolak, Magazinak, Musika eta abarrez homogenotu den telebistaren panoraman alternatiba gisa agertzea.

Eta, bost.

Ilusioz beteriko kanala da, bertan lanean ari direnek gogo hori transmititzen dutelako. Hori, pantailaz bestalde ere somatzen dela ziur naiz.

To be continued: Eredua izenburuko artikulu bat argitaratuko dut egun gutxi barru.


Osasunbideko itxaron zerrendan 10.000 lagun gutxiago daude

> Kirugia itxaron zerrenda laburrena dauka Nafarroan 2010etik, 7.420 lagun gutxiago baitaude esperoan eta, batez beste, 15 egunean murriztu da itxaron beharreko denbora.

> Bi urteko legealdian, Osasun arloan izandako aldaketen balorazio positiboa egin du Dominguez kontseilariak.

Osasunbideko itxaron zerrendek behera egin dute: ia 10.000 pertsona gutxiago daude medikuek noiz artatuko zain, eta hori da, hein handi batean, lehen kontsulta gehiago egin direlako: hain justu, 2014ko datuekin alderatuz, 21.300 kontsulta gehiago izan dira aurten. Ez dira datu positibo bakarrak: kirugia itxaron zerrenda laburrena dauka Nafarroak 2010etik, 7.420 lagun gutxiago baitaude esperoan eta, batez beste, 15 egunean murriztu da itxaron beharreko denbora.

Horixek dira Fernando Dominguez Osasun kontseilariak gaur goizean nabarmendutako datuetako batzuk: legaldiko balorazioa egin du, eta positiboa izan da oso. Izan ere, azken bi urteetan lortutako hainbat aurrerapauso izan ditu gogoan: 528 plazako lan eskaintza publikoa; Nafarroako Ospitale Publikoko sukaldearen birpublifikazioa, botiken ordainketa partekatua….

UPNren garaiko murrizketei buelta eman nahian egin du lan gehien Osasun Departamentuak, "oinarrizko azpiegitura arazoak" aurkitu zituen-eta gobernu berriak kargura iritsi zenean. Hala, martxan zeuden programak diruz ornitzeaz gain, Plan Estrategikoa garatu zuen Osasun Departamentuak, "osasun ezberdintasunak gutxitu eta sistema iraunkorra lortzeko".

Era berean, osasun arreta "unibertsalizatu" dela, haurdunaldia eteteko eskubidea "bermaturik" dagoela eta azpiegituretan "inbertsio handiak" egin dituztela ere azpimarratu dute Osasun saileko ordezkariak. Aurten, Osasun Departamentura bideraturiko 1.047 milioi euro izan dira.

Programa zenbait

Gauzatutako programa zenbaiten berri ere eman dute: hala nola, haurrentzako txerto gehiago ezarri, alkoholaren kontsumoaren inguruko programak garatu, kolon minbiziaren prebentziorako neurri gehiago jarri, erretzen laguntzeko botiken finantziazioan lagundu eta lan instripuak gutxitzeko kanpainak sustatu dituzte.

Aurrera begirako erronkak

Itxaron zerrendak are gehiago murriztea; Lehen Arretarako Estrategia onartzea eta martxan jartzea; osasun garraiorako sistema berria txertatzea; prebentzioa lehenenstea; paziente kronikoka artatzeko estrategia zabaltzea; Lan Eskaintza Publiko gehiago egitea; teknologia eta digitalizazioa hauspotzea eta, azkenik, Nafarroako Osasun Lege Berria egitea. Horra aurrera begirako erronkak.


Iruñerrian Gaur 2014-10-03

Ekonomia eta enplegua suspertzeko hiru urterako itzarmena sinatu dute Gobernuak, CEN enpresarien konfederazioak, UGTk eta CCOOk. Parlamentuan, oposizioak atzera bota du UPNren zerga erreforma. Atarrabian, Urko Rodrigok Rural Kutxarekin duen zorra etxea emanda kitatzeko konpromisoa lortu du, aurrezki kutxaren bulegoan kateatu ondoren. Kontuen Ganberak dio toki erakunde asko eta txikiak egoteak zaildu egiten duela zerbitzu publiko egokiak eskaintzeko nahikoa baliabide izateko aukera. Koldo Martinezek erretiratu egin du Geroa bairen Iruñeko alkategaia izateko hautagaitza. Iritzien Plazan: Fernando Mendiola.


Contek Italiako lehen ministro karguaren zina egin du, M5Sren eta Ligaren babesarekin

“Errepublikarekin fidel izango naiz, Konstituzioa eta legeak leial beteko ditut, eta nazioaren interesean jardungo dudala hitz ematen dut”, esan du Mattarellaren aurrean.

Italiako lehen ministro karguaren zina egin du gaur Giuseppe Conte legelariak Sergio Mattarella estatuburuaren aurrean, 5 Izar Mugimenduaren eta Iparraldeko Ligaren babesarekin.

Ondoren presidenteordeek zina egin dute, Luigi di Maio M5Sko buruzagiak (Ekonomia eta Lan ministroa) eta Ligako Matteo Salvinik (Barne ministroa). Segituan, gainerako 18 ministroen txanda izan da.

“Errepublikarekin fidel izango naiz, Konstituzioa eta legeak leial beteko ditut, eta nazioaren interesean jardungo dudala hitz ematen dut”, adierazi dute Mattarellaren aurrean. Errepublikako presidenteak izendapenak sinatu ditu, eta Gobernuko kideei bostekoa eman die.

Estatuburutzaren egoitzako Festa Aretoan egin dute zina, Quirinale jauregian. Ministro berriek eta Mattarella presidenteak elkarrekin argazkia atera dute, ekitaldia bukatzeko.

M5Sko gainerako ministroak Giulia Grillo (Osasuna), Danilo Toninelli (Azpiegiturak eta Garraioa), Alberto Bonisoli (Kultura), Elisabetta Trenta (Defentsa), Alfonso Bonafede (Justizia), Sergio Costa (Ingurumena), Barbara Lezzi (Hegoalderako Gaiak) eta Riccardo Fraccaro (Parlamentu Harremanak) dira.

Iparraldeko Ligakoak, ostera, Giulia Bongiorno (Administrazio Publikoa), Erika Stefani (Eskualde Gaiak), Lorenzo Fontana (Desgaitu eta Familien Ministerio berria), Gianmarco Centinaio (Nekazaritza), Marco Busetti (Hezkuntza) eta Giancarlo Giorgetti (presidentetza idazkariordea) dira.

Azkenik, M5Sk eta Ligak hiru teknikari aukeratu dituzte: Giovanni Tria (Ekonomia), Enzo Moavero Milanesi (Atzerri) eta Paolo Savona (Europar Batasuneko Gaiak).

Martxoaren 4an hauteskundeak egin eta ia hiru hilabete geroago, karguaren zina egin du Exekutibo berriak. Negoziazioan oztopoak gainditu behar izan dituzte, ministerioen banaketa eta lehen ministroaren izendapena esaterako. Di Maiok eta Salvinik Conteren figura adostu zuten.


Inpunitatea

Faxismoa bultzatu eta haren lerroetara lerratu; konplexurik gabe. Goi karguak harrapatzeko ondokoak zapaldu, eta karguak bete. Erabaki odoltsuak hartu. Azken batean, halako lekuan dagoenak badaki odola ez dela berea izango eta besteenak ez diola alkandora zipriztinduko. Polizia ondo entrenatu jendea errukirik gabe hil dezan, eta bulegoko aulkiaren magaletik hura gobernatu. Tiro egiteko agindu, eta hildakoen gorpuen gainetik pasatu. Greban zeuden langileak baino ez ziren, asanbladan zeuden. Berdin dio: zurekin ez dagoen guztia zure menpe dago. Hildakoak zulora: bost komunista gutxiago. Faxisten buruzagia hil eta gauzak aldatzeko beharra dagoela esan, jendeari dena aldatu egingo dela sinetsarazi. Aldaketaren lider jarri eta ezer ez aldatzeko lan egin. Izena aldatu eta izanari eutsi. Hildakoei buruz hitz egitera ausartzen direnei barre egin. Haien ondorengoei errekonozimendua ukatu, ezeren biktima ez balira legez tratatu. Eta bizi. Hil arte bizi; inoiz euli bat hil ez bazenu bezala. Badaukazulako komunikabide talde handi bat demokrata handia zarela azpimarratuko duena matrailik gorritu gabe. Horixe da inpunitatea. Ez dezagun ahaztu zergatik ahatzarazi nahi izan diguten martxoaren 3 batez Gasteizen gertatua.


Erdoganen plana, Turkiako legebiltzarrean

ANKARA. AKP Justizia eta Garapenaren Alderdiak atzo bidali zuen konstituzioa aldatzeko proposamena, Turkiako Legebiltzarrera. Konstituzioa aldatu nahi du Recep Tayyp Erdogan presidenteak. Lehen ministroaren figura kendu egingo luke, sistema presidentzialista jartzeko —bi presidenteorde izango lituzke—.

Botere askoz gehiago leukake bere esku, eta, gainera, baita boterean denbora gehiago egiteko aukera ere: 2029ra arte. Behin legebiltzarrari aurkeztuta, datozen egunetan eztabaidatuko dute proposamena. Legebiltzarkideen bi herenen babesa lortu beharko luke, eta ondoren, erreferendumera dei egin.

Abdulhamit Gull AKPko idazkari nagusiak aurkeztu zuen atzo 21 artikulu dauzkan proposamena, eta, haren arabera, MHP Mugimendu Nazionalistaren babesa dauka: 316 boto —330 boto behar ditu—. Erreformarekin ados ez dauden alderdiekin hasiko dira orain eztabaidan.

Erreferenduma datorren urteko udaberrian egiteko asmoa azaldu dute: martxoan edo apirilean; beranduenez, maiatzean. Erreferenduma onartuko balitz, berriz, 2019an sartuko lirateke indarrean erreformak. Urte horretan, udal hauteskundeak —martxoan— eta legebiltzarrekoak —azaroan— dira egitekoak.


Erkidegoek jarriko dituzte LOMCEko probak, eta rankingik ezingo da atera

Batxilergoko eta DBHko amaierako probetan aldaketak egin ditu Hezkuntza Ministerioak. Galderak eta egunak erkidegoek erabakiko dituzte. Probak nahitaez gainditu beharko dira titulua eskuratzeko.


Laudio eta Bilbao Athleticen arteko partidua klubaren egun erdia izango da

Domekan jokatuko da norgehiagoka 17:30ean, eta bazkideek 5 eta 7 euro ordaindu beharko dute. Sariñenan nagusitu ostean, Laudiok beheko postuetatik ateratzeko aukera dauka.

Laudio Kirol Klubak etzi 17:30ean jokatuko du ligako 21. jardunaldiko norgehiagoka, eta garrantzitsua izango da laudioarrentzat. Izan ere, Bilbao Athleticen aurka lehiatzeaz gain -sailkapenaren goiko aldean dagoen talde baten aurka hain zuzen- Ellakuriko taldeak aurrerapauso nabarmena emango luke irabaziz gero. Urtea ondo hasi zuen Laudiok, Sariñenan 0-1 nagusituta, eta une honetan taldea sailkapenaren 16. postuan dago, 22 punturekin. Domekako erronka, dena dela, ez da erraza izango, Bilbao Athleticek talde indartsua du eta. Bilbotarrak une honetan hirugarren postuan dira 36 punturekin.

Zuzendaritzak jakinarazi duenez, Bilbao Athleticen aurkako partiduak klubaren egun erdia izendatu da eta, beraz, bazkideek sarreraren prezioaren erdia ordaindu beharko dute. Horrek esan gura du tribunan 7 euro ordaindu beharko dituztela eta preferentzian 5 euro. Bazkide ez direnek 15 eta 13 euro ordaindu beharko dituzte. Sarrerak gaurko 19:00etatik aurrera eskuratu ahal izango dira San Martin zelaiko txarteldegietan.

Kromo-bilduma

Horretaz gain, Laudio Kirol Klubak, inguruko beste talde batzuk bezalaxe, klubaren kromo-bilduma ofiziala atera du. Abenduaren 30ean kaleratu zuen eta albuma 2 euroan saltzen da (jokalarientzat doan da). Kromo-zorroek euro bateko prezioa dute eta barruan zortzi kromo daude. Kromoak San Martinen eta Laudioko hainbat taberna eta kioskotan saltzen dira.


«Murrizketen bidetik jarraituta, ez gara gurpil ero honetatik aterako»

Hauteskunde kanpainaren zurrunbiloan buru-belarri sartuta dabil Mikel Arana (Ordizia 1973), Ezker Anitza alderdiaren lehendakari gaia. Irratiko elkarrizketa batetik atera berritan, eta beste ekitaldi batera joan aurretik erantzun die Goierriko Hitzaren galderei. Eusko Legebiltzarrean bosgarren indar moduan toki bat lortu nahi dute, ezkerreko politikak eta ezkerreko alderdien arteko elkarlana bultzatzeko.

Banaketa prozesu batetik dator Ezker Anitza. Atomizazio horrek ez al ditu ezkerreko alderdiak ahultzen?

Egia da ezkerrak banaketarako joera handia duela eta ahalegin bat egin behar dugula ahalik eta indartsuen agertzeko, baina komeni da gogoratzea zergatik izan zen haustura hori. Gogoratu behar da Ezker Batuaren izenean, pertsona batek, Javier Madrazok hain zuzen ere, zer nolako negoziazioa egin zuen Araban. Bertan geunden hainbat kidek erabaki genuen horrelako zintzotasun falta duen ordezkari batekin ezin politikarik egin. Beraz, kasu honetan behintzat, ezkerraren banaketa baino gehiago izan da zintzotasunaren banaketa bat.

Badirudi lau bloke nagusiren artean banatuko dela pastela. Zuek alderdi txikia izanda, ordezkaritza lortzea izango da zuen erronka nagusia.

Hemen interes garbi bat egon da, komunikabideen eta alderdi handien partetik, Euskadi lautan banatu daitekeenaren itsura emateko. Baina bost lagun baino gehiago dituen edonork daki Euskadi ezin dela lau zatitan bakarrik banatu. Gure ustez ezinbestekoa da ezkerreko alderdi bat egotea, independentista ez dena, nahiz eta autodeterminazio eskubidea defendatu. Gure ustez badago bosgarren esparru bat, eta hori Ezker Anitzak ordezkatzen du.

Alderdi ikuspegia alde batera utzita, zer dago jokoan hauteskunde hauetan?

Bi gauza daudela jokoan. Batetik ea ezkerreko alderdiak gai garen hiritarra politikaren erdigunean kokatzeko; eta ezkerrak gehiengoa badu Eusko Legebiltzarrean, hori izango da gure ahalegina; ezkerreko alderdien artean komunikazio bat eta elkarlan bat bultzatzea, eskuineko politikei aurre egiteko. Bestetik, datorren legealdia bakearen eta normalizazioaren legealdia izango da. ETAk duela urtebete erabaki zuen ez zuela bere ekintzekin gehiago jarraituko, eta zentzu horretan, aurrerapauso batzuk eman ditugu eusko legebiltzarrean, gutxieneko printzipio etiko batzuk ezarriz; eta ezker abertzaleak bat egiten badu printzipio horiekin, nik uste bide onean egongo garela.

Orain arte alderdien arteko banaketa abertzale eta ez abertzaleen artean egin izan da; zuek ordea, ezker eta eskuin ardatza aipatzen duzue.

Herri honetan urte askoan egin izan da abertzaleen eta ez abertzaleen arteko banaketa. Baina banaketa horrez ondorioz, askotan eztabaida soziala bigarren plano batean gelditu da. Krisialdi ekonomiko honek ikuspegi hori aldatzea eskatzen du, eta ezker-eskuin ardatzean kokatzea eztabaida; ze murrizketek, ikurrinarekin egin edo Espainiako banderarekin egin, eragin berdina dute herritarrengan. Horregatik, ezker-eskuin ardatzera bueltatu nahi dugu, Europako eta mundu osoko beste herrialdeetan bezala. Zentzu horretan, ezkerreko alderdi guztiei egiten diegu gonbitea, geure arteko antzekotasunak bilatzeko. Horrek ez du esan nahi, noski, autodeterminazioaren inguruan sakondu behar ez dugunik eta konponbide bat bilatu behar ez dugunik. Baina inkestek azaltzen dute euskal hiritarren lehentasuna ez dela hori momentu honetan; lehentasuna egoera ekonomikoa da, pentsioak, hezkuntza eta osasun publikoa, prestazio sozialak… eta horren inguruko eztabaida egin nahi dugu.

Krisiak ere itzal luzea ekarri du. Zuek zein proposamen egiten duzue egoera ekonomikoari aurre egiteko?

Guk batez ere bi proposamen zehatz egiten ditugu. Batetik, politika fiskala aldatzea, gehien duenak gehien ordain dezan; bestetik, iruzur fiskala desagertarazi behar da. Euskadin iruzur fiskala bukatuko balitz, ez litzakete murrizketarik egin beharko; guztira 2.400 milioi euro gehiago izango genuke diru kutxa publikoan, hau da, EAEko aurrekontuaren %20 gehiago. Administrazio publikoak ekonomiaren motorra izan behar du; horregatik langabeziaren kontrako plan bat egitea proposatzen dugu, inbertsio publikoak eginez irakaskuntzan, osasunean, azpiegituretan eta jasangarritasunean. Horrek hainbat jende langabeziatik ateratzea ekarriko luke, eta ondorioz, baita kontsumoa handitzea ere.

Arlo sozialean, nola ikusi dituzue orain arte ekonomia arloan egin dituzten murrizketak?

Murrizketen bide hau jarraitzen bada, ez gara inoiz gurpil ero honetatik aterako; azkenean murrizketek kontsumoaren jaitsiera dakarte, horrek diru sarreren jaitsiera eta horrek, era berean, murrizketa gehiago aplikatu beharra. Gure ustez administrazioak ezin du murrizketa politika horrekin jarraitu; egin behar duena kontrakoa da: diru gehiago izan prestazio gehiago eman ahal izateko. Hiritarrek jakin behar dute egungo zor publikoa ezin dela ordaindu. Ezinezkoa da. Eta beraz, egin beharko dena da, troika delakoaren aurrera joan eta esan: ‘aizue, gu ez gaude zor hau ordaintzeko prest; birnegoziatu egingo dugu’. Bere garaian Hego Amerikako herriek Nazioarteko Diru Funtsaren aurrean egin zuten moduan. Hori da krisialditik ateratzeko modu bakarra, eta ez merkatuen eta troikaren aurrean belauniko jartzea.

Murrizketez ari garenez gero, Madrilgo gobernuak iragarri du AHTren lanetarako aurrekontua murriztu egingo duela. Zer iruditzen zaizu?

Abiadura Handiko Trenarekin gertatzen dena da, inoiz ez zela martxan jarri behar. Batetik, sekulako dirutza kostatzen delako, eta bestetik, ingurumenari egiten dion kalteagatik. Edo gai gara azpiegituren inguruan benetako herri ikuspegi bat izateko, eta erabakitzeko zer nolako azpiegiturak behar ditugun, edo bestela hor izango dugu sekula bukatuko ez den tren bat, milaka milioi euro kosta izan zaiguna. Azkenean egin egingo da, baina begi bistakoa da ez diola euskal hiritarrari batere mesederik egingo.

Zaborra da pil-pilean dagoen beste gaietako bat, batez ere Gipuzkoan. Zer proposatzen duzue?

Gure proposamena erraustegirik ez egitea da. Erraustea ezin da soluzioa izan, eta aurkitu behar dugu modua zaborra erretzea beharrezkoa izan ez dadin. Horretarako aukera bakarra, zabor gutxiago sortzea eta gehiago birziklatzea da. Hori da gure propo- samena; hortik aurrera, hiritarrek aukeratu behar dute zein bilketa sistema nahi duten, izan atez atekoa, bosgarren edukiontzia edo beste ereduren bat. Hiritarrek parte-hartze handiagoa izan behar dute, eta Gipuzkoan eta Goierrin pil-pilean dagoen gai honetan uste dugu ezinbestekoa dela hiritarrek erabakitzea zein bilketa mota nahi duten.

Euskararen Legeak 30 urte bete ditu. Zer da egin dena eta zer dago egiteko?

Une honetan gehien kezkatzen gaituena ez da euskararen ezagutza, ikusten delako belaunaldi berrien euskara menperatzen dutela, eta guraso gehienek A eta B ereduak alde batera utzi eta D ereduaren aldeko apustua egin dutela. Kontua da oso jende gutxik erabiltzen duela euskara eguneroko bizitzan. Horretarako guretzat ezinbestekoa da belaunaldi gazteen eta belaunaldi zaharren artean dagoen zulo hori estaltzea. Eta hori nola lortzen den? Ba belaunaldi zaharrenak ere euskaldunduz. Horretarako ezinbestekoa da guretzat helduen euskalduntzea indartzea. Guk egiten dugun proposamena da euskaraz ikasi nahi duen inor ez dadila ikasi gabe gelditu baliabiderik ez duelako. Pertsona horientzat euskaltegiak debalde izan behar lirateke, Eusko Jaurlaritzak ordainduta. Horrela uste dugu ezagutza ez ezik, erabilera ere zabaldu egingo litzatekeela, eta euskaldunok, egunerokoan euskaraz bizitzeko aukera gehiago izango genukeela.


Aldundia: 'Inork ez du lanpostua galduko Bizkaibusen'

Sindikatuen arabera, "300 lanpostu kolokan daude". Bi aldeak berriro batzartu dira, gatazka konpontzeko asmoz.

Itziar Garamendi Bizkaiko Herri Lan eta Garraioen foru diputatuak azpimarratu duenez, "Bizkaibuseko lantalde guztia subrogatu dute eta, horrenbestez, unea heltzen denean, enpresa honetan erretiroa hartu nahi duen orok egin ahalko du. Inork ez du lanpostua galduko", erantsi du. Foru Aldundiko arduradunek eta Bizkaibuseko sindikatuek bilera hasi dute 12:00etan, astelehenerako iragarrita dagoen greba mugagabea saihestu eta gatazka konpontzeko asmoz.

Bileraren atarian, negoziazioen berri emateko, Bizkaiko Batzar Nagusietako Garraio batzordean mintzatu da goizean Garamendi, berak hala eskatuta.

Foru diputatuak nabarmendu duenez, Foru Aldundiaren "gogoa argia da: greba bidegabe hau bukatzea", eta, helburu horrekin, sindikatuekin "nekatu arte" hitz egingo dutela azpimarratu du.

Astearteko batzarrean Bizkaiko Foru Aldundiak egindako proposamena zertan zen azaldu du Garamendik. "2013ko urriaren 4an zeuden lanpostuen kopurua mantentzeko, autobus-linea eta zerbitzuak ezartzeko prest agertu ginen, baina, zoritxarrez, langileek ez zuten proposamena onartu".

Bederatzigarren greba-eguna

Aldundiarekin egin beharreko bileraren atarian, manifestazioa egin dute Bizkaibuseko langileek Bilboko kaleetatik. Fernando Rincon LSB-USO sindikatuko bozeramaileak adierazi duenez, "badakigu lantalde osoa subrogatuko dutela, baina langile askok ez dute beharrik izango".

Hala, Aldundiak "kolokan dauden 300 lanpostuak" finko egiteko eskariari men egitea espero dute sindikatuek, Rinconen hitzetan.

2013ko urriaren 4an Aldundiak, garraio-enpresek eta sindikatuek izenpetu zuten akordioa errespetatzea galdegingo dute beste behin Bizkaibuseko beharginek. Dokumentu hartan orain galtzeko zorian dauden lanpostu horiek blindatu ziren.

LSB-USO sindikatuko bozeramailearen ustez, "greba eredugarria izan da, eta, eragozpen bakanen bat kenduta, gutxieneko zerbitzuak ehuneko ehunean bete dira".


Bayrouk ez du esan zeinen alde eginen duen

Sarkozy eta Royal kritikatu egin ditu UDFko buruak. Maiatzaren 6an izanen da Frantziako Presidentetzarako hauteskundeetako bigarren itzulia. Bayrouk ia zazpi milioi bozka jaso zituen aurreneko itzulian.

Francois Bayrou UDF alderdi zentristako burua hirugarren geratu zen igandean Frantziako Presidentetzarako hauteskundeetako lehen itzulian, baina %18,5ko babesa jasota, eta erabakigarriak izanen dira haren aldeko botoak maiatzaren 6ko bigarren itzulian. Gaur zen hura zerbait esatekoa, eta esan du: ez diela bere boto-emaileei esanen Nicolas Sarkozy (UMP) eskuindarraren edo Segolene Royal (PS) sozialistaren alde egiteko. Are gehiago: bi presidentegaiak kritikatu egin ditu.

Igandetik hona bien dei batzuk jaso dituela aitortu du Bayrouk, baina ez diela erantzun. Maiatzaren 2an Sarkozyren eta Royalen arteko eztabaida izanen da telebistan, eta UDFko buruak "ondo" aztertuko du bakoitzak zer esaten duen. Iritzia alda dezakeela dio, baina "menpekotasunik ez" duela onartuko.

Sarkozygatik esan du "botere ekonomikoekin eta kazetaritzakoarekin ondo konpontzen" dela, eta hura Frantziako presidente izatera heltzen bada, "frantziarren artean bereizketa larritu" egingo dela. Royalen politika ere kritikatu du, "arazo denak konpontzeko Estatua baino ez duelako jartzen soluzio bezala".

UDFko buruaren ustez, Frantziaren oraina ez da ona, "demokrazia gaixorik dagoelako, sare soziala hautsita eta hazkunde eza dago". Horri guztiari aurre egiteko, "zentroaren beharra" aldarrikatu du, eta dagoeneko Frantziako Estatua ez dela zatitzen ezkerrean eta eskuinean. "Zentroa ere badago, hauteskundeetan ikusi den bezala". Ekainen izanen dira Frantziako Legebiltzarrerako bozak, eta Bayrouk esan du alderdi berria sortuko duela.

Igandean ia zazpi milioi lagunen botoak jaso zituen, eta bere boto-emaileei "askatasuna" eman die maiatzaren 6rako. 2002ko hauteskundeetan %6,8ko babesa jaso zuen.


«Portugalek beste ezusteko bat eman dezake, lan ona ari delako egiten»

Portugalek ezustean irabazi zuen duela bi urteko Eurokopa, eta, Sa Pintoren ustez, Munduko Kopa honetan ere ez da faboritoa. Hala ere, emaitza ona lor dezakeelakoan dago.

Oporretan da Ricardo Sa Pinto (Porto, Portugal, 1972), eta Realeko jokalari izandakoak oporlekutik erantzun ditu BERRIAren galderak: «Gogorra izan da denboraldia, eta orain, hilabetez indarrak hartzeko garaia da, familiarekin egonez». Tarte bat egin, eta Portugali buruz aritu da, gehienbat.

Portugalek irabazi arren azkeneko Eurokopa, ez da azaltzen ia inoren ahotan txapeldun izateko. Zergatik?

Ez dakit egia esan. Ezustean irabazi genuen Eurokopa duela bi urte, ez ginelako faboritoak. Talde serioa dugu, kalitatezkoa, baina alderatzen badut Argentina, Brasil, Frantzia, Alemania eta Espainiarekin, gu baino indartsuagoak direla uste dut. Hobe da gutaz inork ez hitz egitea, presioa kentzen dielako jokalariei, lasai egon daitezen.

Zergatik ez dago Portugal beste talde handi horien pare?

Belgikaren adibidea jarriko dizut. Bakarka hartuz gero, oso jokalari onak ditu, baina talde gisa oraindik zerbait falta zaio, ez dago jendeak espero duen mailan. Baina halako jokalari onak edukita, edonoiz da gai ezustea emateko. Portugali antzekoa gertatzen zaio. Jokalari beteranoak eta gazteak ditugu: Martins, Guedes, eta Silva azken hauen artean. Pare bat urte daramate oraindik goi mailan. Gero, Ronaldo, Pepe, Quaresma... beteranoak lan ona egiten ari dira. Ez gara talde sendo-sendoa ere, baina bide onean goazela uste dut, belaunaldi indartsua eratzen ari garelako etorkizunera begira. Horixe da oraintxe Portugal.

Presioa kentzen ari zara?

Ez. Azkenean, egin ezazu kontu herrialde txikia garela, polita eta jende jatorrarekin. Baina futbolean ez gara handien parekoak, eta taldeari ezin zaio askorik eskatu. Gozatzen segi behar dugu Eurokopa irabazi genuelako, eta aurrera jarraitu. Futbolean gauzak azkar asko aldatzen dira, eta bolada gozoekin gozatzen jakin behar izaten da.

Eurokopa irabazi zuten jokalariek presioa sentituko dute berriz ere irabazle izateko aukeragatik?

Gauza bat gertatu zen duela bi urte: Portugalek txapelketa handi bat irabazi zuela. Horrek sekulako indarra ematen du, aurretik oso gertu geratu ginela kontuan izanda. Jokalariak badaki edozer irabazteko gai dela, eta talde hau ordukoaren ia bera da. Badakite nola jokatu behar duten, zelaian nola antolatu behar diren, badakite psikologia aldetik ere zer jarrera hartu behar duten une oro, entrenatzeko metodologia... Azkenean, entrenatzaile gisa Fernando Santosek dihardu oraindik, eta elkar ondo ezagutzen dute hark eta jokalariek. Lan ildo onean dago Portugal, eta, gero, zortea eduki behar da jokalariren batek minik ez hartzeko. Talde gisa bide onean da Portugal, eta, horri eusten badio, berriz ere ezustea eman dezakegu.

Portugalen jokatzeko estilorik gustukoena da defentsan sendo egon eta kontraerasoan azkar ateratzea. Aldiz, beste talde asko baloia atzetik jokatuta ateratzen saiatuko dira. Talde horien aurka eroso jokatzeko prestatua dago Portugal, ezta?

Nire ustez, bai. Aurkaria estutzea ondo etortzen zaio. Jokalari egokiak ditugu defentsako lan ona egiteko, eta uste dut gero eta talde gehiagok jokatuko dutela horrela, taldeek gero eta gehiago baitute elkarren berri. Gaur egun, oso zaila da talde bezala erasoan aurkaria ezustean hartzea. Ez dago sekreturik. Bihotza, irabazteko gogoa, mentalitate egokia, sakrifizioa eta abar garrantzitsuak izango dira. Hala ere, ezin da ahaztu baloia erabiltzen ere jakin behar dela. Portugal, berez, prest dago defentsako lan ona egiteko baloiaren inguruan nagusi izan nahi duten taldeen aurka, baina, agian, ez du ondo pasatuko horien aurka. Partida bakoitza ezberdina da. Adibidez, gaur Espainiaren aurka gerta daiteke oso atzean sartzea defenditzeko lanean, aurkariak baduelako gaitasuna horretara behartzeko Portugal, eta iruditzen zait egoera horretan ez dugula batere ondo pasatuko. Gehiegi ezin diegu utzi baloia erabiltzen, eta ahalik eta altuena lapurtu behar diegu baloia, oso jokalari onak baititu Espainiak aurkariaren zelai erdian jokatzeko: Iniesta, Asensio, Lucas Vazquez, Isco, Iago Aspas eta abar. Lasai jokatzen uzten badiegu, arazoak izan ditzakegu.

B multzo honetan, aurrera jarraitzeko aukera dute Marokok eta Iranek?

Kontuz horiekin. Marokok oso jokalari onak ditu. Taldean izan dut bat sasoi honetan, Carcela, eta oso ona da teknikoki. Egun ona tokatzen bazaio parean, argi ibili. Beren buruan sekulako konfiantza dute jokalari horiek, eta gozatu egiten dut jokoan. Baloia erabiltzen abilak dira bakarka hartuz gero. Gero, agian, ez daude ondo antolatuak talde gisa horrelako txapelketa bat jokatzeko, ez baitira jokalari egokiak defentsako lan ona egiteko. Horregatik, ez dira oraindik talde indartsuak. Hortik egin diezaiokegu min Marokori.

Iranen zuk ondo ezagutzen duzun entrenatzailea dago: Carlos Queiroz herrikidea. Nolako taldea da?

Futbolaz asko daki Queirozek. Nire entrenatzailea izan zen Sporting Lisboan hasi nintzenean, eta taldeak ondo antolatzen ditu. Badaramatza urte batzuk selekzio horretan, jokalari berberekin, eta badaki nola atera etekina haiei. Futbola oso berdindua dago taktikoki, eta ezustea eman dezake. Baina gauzak ondo direla, Espainiak eta Portugalek egin behar lukete aurrera multzoan.

Zer iruditu zaizu Espainiako selekzioan gertatzen ari den eztabaida, Julen Lopetegiren kargugabetzea, eta abar?

Oso zaila da ezer esatea ez dakizunean zer gertatu den. Ez duzunean daturik benetan gertatu denaz, onena da isilik egotea. Esan dezaket ez dela normala hau gertatzea, sinestezina dela. Espainia herrialde garatu bat izanik, eta bitxiagoa, gainera.

Nola eragin diezaieke kalapita horrek guztiak Espainiako jokalariei?

Agian, gehiago batuko du taldea, kontuz. Pixka bat lo bazeuden, esnatu egingo dira egoera honekin; adi jarri.

Entrenatzaile berriak [Fernando Hierro] esperientziarik ez izatea kontuan hartzekoa da?

Entrenatzaileak balekoa izan behar du, eta Hierro halakoa izango da, esperientziarik ez duen arren. Azkenean, jokalari oso onen multzoa zuzen eramatea da gakoa. Nire ustez, teknikoki eta taktikoki, ez dauka lan handirik egin beharrik Hierrok, sekulako jokalari onak baitira. Gainera, selekzio batean, bestela ere, ez da denborarik izaten klub batean bezala entrenatzeko, eta Hierrok bi egun ere ez ditu izan gaurkoa prestatzeko. Taldearen antolaketa pixka bat landuko du, eta kito. Orain, ezin da hasi erasoko dinamika zehatz bat lantzen, ez du denborarik jokatzeko eredua aldatzeko. Jokalarien kalitate eta esperientziarekin nahikoa izango zaio. Ikusiko duzu jokalariak nola moldatuko diren ondo sistema bat edo bestea erabili.

Futbola jokalariena dela esaten dute batzuek, eta selekzioetan oraindik eta gehiago, lan egiteko denborarik ez duelako entrenatzaileak?

Nire ustez, selekzioko entrenatzaileak taldeetako kudeatzaile ona izan behar du, eta klubetan ere gero eta garrantzi handiagoa du ezaugarri horrek. Baina entrenatzaile onenak ez baditu jokalari onak, edo onenak min hartzen badio... Talde berdintsuen artean jokalaririk onenek egiten dute aldea, eta jokalariak dira eman eta kentzen dutenak.

Horregatik izango da Munduko Kopan beti faboritoren batek irabazten duela, onenak dituztelako?

Baiezkoan nago. Datu oso garbia delakoan nago. Potentzia handi horiek sekulako jokalari onak dituzte.

Leo Messi da jokalari horietako bat, eta ez du inoiz Munduko Kopa irabazi. Hau du azken aukera?

Ziurrenik, bai. Baina bera bezalako jokalari batek beti izango du aukera jokatzeko, minutu gehiago edo gutxiago jokatu, betiere motibatua badago, behintzat.

Standard Lieja taldean egon zara sasoi honetan, baina ez duzu jarraitu behar. Beste helburu batzuen bila zabiltza?

Kopa irabazi dugu, eta liga irabazteko aukera ere izan dugu. Denboraldi handia egin dugu. Realaren zain nengoen, baina ez didate deitu. Gertatuko da egunen batean.


Adin guztietako herritarrak infektatu daitezke COVID-19arekin

3. BIDEOA (apirilak 1): Adin guztietakoak infekta daitezke: Adinez nagusiak direnak dira gaitzak gehien kolpatu dituenak, baina fokua soilik eurengan jartzeak argazkia desitxuratu dezake, gazteei eragiten ez diela pentsatzeak ekarri du asintomatikoek beste pertsona batzuk ere kutsatzea.


Kafe tertuliak bueltan, euskera modu informalean praktikatzeko

Joan den ikasturteko harrera ona eta gero, asteazkenetako Kafe tertuliak bueltan dira. Hernaniko Udal Euskaltegiak antolatu du bigarren edizio hau ere, eta asmoa da, euskera modu informal batean praktikatu nahi dutenek, beste aukera bat izatea: «Kafe tertuliatan hiru-lau pertsona esertzen dira, mahai baten bueltan, eta kafe bat eskatu eta goxo-goxo euskera praktikatzen dute».

Astean behin jarri dute hitzordua: asteazkenean, Gunea garagardotegian, 17:00etatik 18:30etara.

Irekia, euskera praktikatu nahi duten guztiei

Kafe tertulietan edonork har dezake parte: euskera ikasleek, ikasle izandakoek, euskeraz hitz egiteko aukera edo erraztasun haundirik ez dutenek, edo-eta besterik gabe, euskera praktikatuz, une atsegin bat pasa nahi dutenek. Udal Euskaltegitik gogoratu duten moduan, ez da izenik eman behar, eta ezta ere asteroko konpromisorik hartu behar: «besterik gabe, libre egonez gero, eta euskera praktikatuz une atsegin bat pasa nahi izanez gero, gerturatu Guneara. Bertan egongo dira zu bezala hainbat pertsona, eta laguntzeko prest dauden irakasleak».


Italiak Open Arms ontzia atxiki du segurtasunean 'arazo larriak' atzeman ostean

OOpen Armsek azaldu duenez, "ura eta olioa banatzeko mekanismoan" atzeman dituzte arazoak. Ocean Viking ontziak ohartarazi du soilik bost egunerako janaria dutela; 365 migratzaile daude bertan.

Italiako agintariek Open Arms ontzia atxiki dute Sizilian, segurtasun neurrietan "arazo larriak" daudela baieztatu eta gero, Italiako Kostazainek ohar baten bidez jakinarazi dutenez.

Haien esanetan, itsasontzira igo dira eta "nabigazioaren segurtasunarekin, itsasoko ingurumena babesteko legediarekin, eta larrialdi egoeretarako prozeduren ezagutzarekin lotutako arazo larriak" daudela ondorioztatu dute.

Hortaz, ontzia ezingo da Porto Empedocletik (Agrigento, Sizilia) irten, "ikuskaritzan atzemandako irregulartasun teknikoak eta operatiboak zuzendu arte".

Proactiva Open Arms GKEak ostegunean adierazi duenez, Italiako Kostazainek atzemandako gabeziak zuzendu eta itsasoratuko da "itsasoan bizitzak salbatzeko misioarekin jarraitzeko", Agrigentoko Fiskaltzaren lanak bukatutakoan.

Ohar baten bidez GKEak azaldu du ontziak "Espainiako Merkataritza Nabigaziorako dauden eskakizun guztiak bete" dituztela. Gainera, maiatzean "urteko ziurtagiriak berritu" egin zituzten.

Horren ildotik, Open Armsen esanetan, italiarrek aipatutako arazo larriak "ura eta olioa banatzeko mekanismoan" atzeman dituzte, eta "ahalik eta lasterren zuzenduko ditugu Empedocle portuan, bertan porturatuta dagoen bitartean".

GKEaren arabera, Italiako Kostazainek segurtasun maniobrak egitea eskatu diote tripulazioari. "Tripulanteek jasan duten egoera gogorraren ondorioz, simulakroetan ez dute eman behar zuten maila eman", azaldu dute.

Bost egunerako janaria

Bestalde, Ocean Viking itsasontziak (365 migratzaile daramatza) soilik datozen bost egunetarako janaria dauka, Mugarik Gabeko Medikuak eta Sos Mediterranee erakundeek ohartarazi dutenez.

"Bost egunetarako janaria geratzen zaigu", esan dute Twitterren. Gainera, gogorarazi duenez, salbatutako pertsonek 14 egun daramatzate ontzian, oraindik zehaztu ez duten portura noiz iritsiko zain. Medikuek abisatu duenez, guztien buruko osasun egoerak "okerrera egin du denbora gutxian".


Brolyk ere badaki euskaraz

Son Gokurekin,Vegetarekin eta, oro har, 'Dragoi Bola'-rekin euskaraz hazitako jende ugari joan da zinemara asteburuan. Izan ere, 'Dragoi Bola Super: Broly' filma estreinatu berri dute: aurki iritsiko da areto gehiagotara.


Migratzaile bat hil da Greziara Turkiatik sartzen saiatzen ari zela, tirokatuta

Muga zaintzen ari den Greziako Armadak gas negar-eragilea, plastikozko balak eta egiazko munizioa erabili ditu herrialdera sartzen ahalegintzen ari zen migratzaile-talde baten aurka.

Lagun bat hil da asteazken honetan Greziara Turkiatik sartzen saiatzen ari zela, greziar aldetik egindako jaurtiketen ondorioz, turkiar agintariek jakinarazi dutenez.

Hildakoak bularrean jaso du tiro bat. Muga zaintzen ari den Greziako Armadak gas negar-eragilea, plastikozko balak eta egiazko munizioa baliatu ditu herrialdera sartzen ahalegintzen ari zen migratzaile-talde baten aurka; beste bost lagunek zauriak dituzte, ondorioz. Hala dio Edirne turkiar hiriko gobernadorearen Bulegoak zabaldutako ohar batek.

Migratzaile-talde bat Greziarako sarrera behartzen saiatu da, eta Greziako militarrek jaurti dute, iturri horrek zehaztu duenez.

Hain zuzen ere, goizean, Greziako Poliziak berriro ere bota die gas negar-eragilea Turkiaren eta Greziaren arteko mugatik herrialdera sartzen saiatzen ari diren hainbat migratzaileri eta errefuxiaturi. Hala egiaztatu dute greziar komunikabide batzuek, eta EFEk ere baieztatu ahal izan du. Asteartean, lasaitasuna nagusitu zen, baina asteazkenean berriz hasi dira Poliziaren erasoak.

Komunikabideek ez dute aukerarik mugatik gertu egoteko, turkiar Poliziak ez baitu baimentzen, baina gas-zutabeak izan dira ikusgai, eta leherketak entzun ahal izan dira Pazarkuleko muga-sarbidetik kilometro batera. Puntu horretan, milaka lagun daude Europar Batasunean sartzeko aukeraren zain; azken sei egunotako egoera da hori.

Euskal Herriko 07:00etan hasi da tentsioa hazten. Orduan, migratzaileen talde bat Pazarkule-Kastanies muga-sarbidea behartzen saiatu da, baina Greziako segurtasun-indarrek gas negar-eragilea baliatu dute, ERT greziar kate publikoak jakinarazi duenez.

Komunikabide horren arabera, milaka lagun daude mugako hesiaren ondoan. Poliziak, bozgorailuak erabiliz emandako mezuen bidez, ohartarazten ari zaizkie: ez dute Greziara sartzeko baimenik izango.

Mugaren turkiar aldean, jaurtiketak eta oihuak izan dira entzungai. Anbulantzia batzuk mugarantz abiatu dira, gainera.

BIDEOA | Ane Irazabal: ''Lesbosek uharte solidarioa izaten jarraitzen du''

Milaka migratzaile saiatu dira sartzen azken egunotan

Turkiako Barne Ministerioak ziurtatu du 135.844 migratzailek utzi dutela herrialdea ostiraletik, Greziara bidean. Ostiralean, turkiar Gobernuak iragarri zuen ez zuela Europar Batasunerantz joateko asmoa duten migratzaileentzako oztoporik jarriko. Kopuru hori, alabaina, ez dator bat Greziak emandakoarekin; izan ere, greziar Gobernuak esan du 24.000 bat lagun ahalegindu direla, lortu gabe, herrialdean legez kontra sartzen.

Azken egunotan, 183 lagun atxilotu dituzte, Greziara sartzen ahalegindu direlako, eta hainbati, ez dute zehaztu zenbati, lau urteko espetxe-zigorra eta 10.000 euroko isuna ezarri diete. Gainera, Greziak asilo-eskaerak tramitatzeari utzi dio; argudiatzen duenez, sarrera masiboak dira, ez banakakoak, eta, ondorioz, nazioarteko itunak ez da urratzen ari.

Otsailaren 28an iragarri zuen Turkiak ez ziela oztoporik jarriko migratzaileei; izan ere, 30 bat turkiar soldadu hil ziren Siriak Idliben egindako bonbardaketa batean. Bertan, Idliben, zenbait milizia islamista daude, Ankarak babestuta, eta Bachar al Asaden erregimenaren aurkako borrokan dabiltza. Horrela, Ankarak espero du Europar Batasunari presioa eragitea, Turkian bizi diren milaka siriar errefuxiatuei laguntza emateko diru gehiago eman dezan (errefuxiatu horietako zenbait aspalditik bizi dira Turkian). Halaber, Sirian abian duen militar-kanpaina babesteko nahi du eskatu Turkiak EBri.


Ipar Koreak irismen handiko misil bat jaurti du

Pyongyango Gobernuak ziurtatu duenez, satelite bat jarri du orbitan.

Ipar Koreak gaur ziurtatu duenez, irismen handiko misil bat jaurti eta satelite bat jarri du orbitan. Nazioarteko komunitateak, ostera, misilen ezkutuko entsegutzat jo du jaurtiketa.

KCTV Ipar Koreako telebistak zabaldutako informazioaren arabera, Ipar Koreak lurra behatzeko satelite bat jarri du orbitan. AEBko eta Hego Koreako gobernuetako iturriek jaurtiketaren arrakasta baieztatu dute. Dena den, bi herrialdeetako agintariak datuak ikertzen ari dira operazioari buruzko xehetasun gehiago eduki ahal izateko.

Jaurtiketaren arrakasta baieztatuz gero, Ipar Koreak satelite bat orbitan jartzen duen bigarren aldia izango da; izan ere, hainbat alditan porrot egin ostean Kwangmyongsong-3 izeneko satelitea jaurti zuen 2012an.

Ipar Koreak Kwangmyongsong-4 satelitea irismen handiko misil batekin jaurti du Sohaeko basetik, Ipar Koreako telebista berri eman duenez.

Jaurtiketa horren ondotik, Hego Koreak, Japoniak eta AEBk premiazko bilera egitea eskatu diote Nazio Batuen Erakundeko (NBE) Segurtasun Kontseiluari. Litekeena da Segurtasun Kontseilua osatzen duten 15 herrialdeen bilera 16:00etan (GMT) hastea.

Erreakzioak

John Kerry AEBko Estatu idazkariak Ipar Korearen azken jaurtiketa gaitzetsi du eta NBEren Segurtasun Kontseiluak onartutako ebazpenak urratzen dituela salatu du. Kerryren esanetan, "probokazio" horrek "eskualdea eta AEB mehatxatzen ditu".

Park Geun-hye Hego Koreako presidenteak ere gogor kritikatu du jaurtiketa eta misilen ezkutuko jaurtiketatzat jo du. Ildo horretan, Ipar Koreari "isun gogorrak" ezartzea eskatu dio NBEri.

Errusiako gobernua kexu agertu da. Haren esanetan, Pyongyango gobernuak nazioarteko eskubidearekiko "errespetu gutxi" erakusten du.

Bestalde, François Hollande Frantziako presidenteak Ipar Korearen jaurtiketa gaitzetsi du eta "azkar eta irmo" erantzuteko eskatu dio NBEren Segurtasun Kontseiluari.


Zestoako futbol klubaren etorkizuna kolokan dago

Zestoako taldeko jokalari bat Anaitasunako baten kontra, artxiboko irudi batean

Zestoako futbol klubeko zuzendaritzak lekukoa hartuko dutenak behar ditu. Baina oraingoz inork ez du bere burua eskaini herriko futbol taldeen ardura hartzeko. Hala dio Aitor Irure Netzer-ek: «Orain bi urte hartu genuen Zestoako futbol taldeen ardura. Orduan ere inor ez zegoen prest kargua hartzeko, eta guk argi azaldu genuen denbora gutxirako konpromisoa hartzen genuena». Azken bi denboraldietan zuzendaritzako kidea izan da Irure.

Orain dela hilabete eta erdi inguru, futbol klubaren egoera azaltzeko, diru kontuen berri emateko, eta zuzendaritza berria behar zela azaltzeko batzarra egin zuten. «Baina orduan ere inor ez zen prest azaldu zuzendaritzan jarduteko». Jendea laguntzeko prest badago, baina inork ez du ardurarik hartu nahi, Irureren arabera. «Lagundu bai, baina ardura inork ez du hartu nahi, eta guk diogu laguntzeko gu ere hortxe egongo garela». Azken batean, «hiru-lau lagunen artean» eramateko moduko kontua dela azaldu dute klubaz arduratu direnek.

Inork «esku hartu» nahi ez izatea «tristea» dela diote zuzendaritzakoek. «Jendeak herrian futbol taldeak egon daitezen nahi du, eta seme-alabek futbolean aritzeko aukera izan dezaten. Baina inor ez dago inplikatzeko prest».

Denbora aurrera

Zestoako futbol klubak bukatu berri den denboraldian neska-mutilen sei talde izan ditu. Baina taldeak erregistratzeko eta osatzeko garaia da orain, eta denbora aurrera doala-eta kezkatuta daude futbol klubaz arduratu direnak. «Iaz, garai honetarako futbol taldeak osatu samartuta zeuden».

Taldea ekonomikoki «sano» dagoela azaldu dute. Arduradun berriek, alde horretatik, ondo hartuko lukete kluba, egungo zuzendaritzaren arabera. «Guk egoera okerragoan hartu genuen, baina egun ekonomikoki sano dago».

Zestoako futbolari lotutako herritarrak edota jokalarien gurasoak ardura hartzera animatu dituzte. «Herriko futbolzaleek inplikatu beharra daukate».

Zestoako gizonezkoen taldea Preferente mailakoa da. Bukatu berri den denboraldia sailkapeneko 11. postuan amaitu du. Horrez gainera, Zestoak Lehen Erregional mailan, jubeniletan, kadeteetan eta infantiletan mutilen taldeak ditu. Nesketan, berriz, kadeteetan du taldea.


Imaz: "Auzitegi Konstituzionalak eztabaida galarazten badu, demokraziaren oinarriak urratuko lituzke"

Eusko Jaurlaritzako bozeramaile Josu Jon Imazek Gasteizko exekutiboak estatutu berri baterako erreforma proposatzeko dituen "eskuduntzak eta legitimitatea" defendatu ditu gaur, eta Espainiako Auzitegi Konstituzionalak "eztabaida galarazten badu, demokraziaren oinarriak urratuko" lituzkeela nabarmendu du. Jaurlaritzaren Gobernu Kontseiluaren ostean egin ditu adierazpen horiek Imazek, eta PPri "eztabaida judizializatzea" leporatu dio, "eztabaida erabat politikoa denean".

Hala, Arabako Foru Aldundiak Ibarretxe planaren aurka jarritako helegite kontentzioso-administratiboa gaitzetsi du eta gaur bertan jarri dizkiote alegazioak helegite horri. Imazen ustez, Auzitegi Konstituzionalak eztabaida galarazten badu, demokraziaren oinarriak urratuko lituzke, "inongo epaitegik, eta gutxiago Konstituzionalak, ezin du ezarri herritarrek nola pentsatu behar duten eta zer proiektu defendatu behar dituen".

Ildo horretatik, Eusko Jaurlaritzak "ez du konfiantza handirik Manuel Jimenez de Parga Auzitegi Konstituzionalaren lehendakariarengan, euskal gizarteak ez baitu begi onez ikusten", esan du Imazek. Halaber, Aznarren Gobernuari ere kritika egin dio Imazek, Ibarretxe planaren aurka helegitea azaroaren 13an jarri behar duelako, 'Prestige' istripua gertatu zen urteurrenean bertan, hain justu, "horrekin bere arduragabekeriaz hitz egitea saihestu nahi baitu".


Baliabide-interesak eta haien ondorio latzak

Nabarmen igo da azken asteetan Ameriketako Estatu Batuen eta Iranen arteko tentsioa. AEBetako armadak Qasem Soleimani Irango bigarren lider garrantzitsuena hil zuen igaro urtarrilaren 3an, eta kolpe horrek bide eman du aspalditik zetorren soka luzeari jarraipena emateko.

Lan kontuengatik sarri bidaiatu du Imanol Lizartzak (Donostia, 1963) Iranera, eta atxikimendu berezia sentitzen du lurralde horrekiko. Hango gizartea oso “polarizatua” dago Zarauzko bizilagunaren esanetan. “Batzuk erregimenaren alde daude eta beste batzuk ez. Soleimanik lortu du, batetik Sirian eta, neurri handi batean, Iraken, ISIS garaitzea, eta Iraneko mugak mantentzea”, azaldu du. Horrek azal dezake jendeak beraien heroia hil izana sentitzea, baina, Lizartzaren esanetan, beste batzuek “oinarrizko eskubideen errepresoretzat” zuten Soleimani, Guardia Nazionaleko generala zelako. “Azaroan 1.000 pertsona hil zituen Guardia Nazionalak kalean, eta horren atzean Soleimani zegoen”.

Liderraren hilketaren ostean, Iranek bi misil jaurti zituen AEBen Irakeko base militarren aurka. Egun berean, “giza akats” bat dela eta, hegazkinean zihoazen 176 pertsona hil ziren Iranen, euren misil batek hegazkina eraitsi ondoren. Iranen gerra izua “benetakoa” izan zela dio Lizartzak, eta uste du horrek azal dezakeela giza akats hori.

“Petrolioaren maldizioa”

Oso lurralde txiroa zen Iran XX. mendera arte, eta halako batean, “petrolioaren maldizioa” heldu zen hara. “Gerta daitekeen gauzarik txarrena da lurralde batentzat petrolioa aurkitzea, harrapakari guztiak hurbiltzen direlako eta bertakoei azkar aberasteko gogoa sartzen zaielako”. Munduko potentzia bihurtzeko nahi horretan, “erosketa eroak” egiten hasi zen Iran (tankeak, armak…). Horrek atzetik atzeraldi ekonomiko latza ekarri zuen eta inflazioa izugarri igo zen. “Baldintza ekonomiko horiek oso zailak dira gizartean eramaten. Erregimena bera ere beldurtu egin zen, ikusten zutelako langile publikoei ordaindu ezean herritarrak altxatuko zitzaizkiela. Egoera horretan, dirua nonbaitetik atera behar zela eta, gasolinaren prezioa hirukoiztu edo laukoiztu egin zuten; jendea kalera atera zen horren aurkako protestetara, eta horrek eragin zituen azaroko 1.000 hildakoak”.

Gertakari horien aurrean, irandarrak izua sentitzetik lotsa sentitzera eta lotsa sentitzetik haserre egotera igaro dira. “Gobernua gezurretan ibili da, eta hori ez dute onartzen hango gizartean”, ez baitzuen gobernuak lehen unetik onartu hainbeste hildako eragin zituen hegazkina misil batek eraitsi zuela.

Baliabideen gerra

Lizartzak uste du denboraren poderioz tentsioa jaitsi eta akordioren batera iritsiko direla. Zurrumurruak zabaldu badira ere, ez du ikusten Mundu Gerra pizteko arriskurik. “Azkenean, baliabideak dira helburua. Gerra guztien atzean daude horiek, eta Iran ez da salbuespena. Tentsioa igotzearen arrazoia ez da ez erlijioa, ez kultur ezberdintasuna, ez han emakumea zapalduago egotea. Iran baliabideetan oso aberatsa da, eta beti egongo da tentsio hori. Persiar golkoko monarkiek Iran beti deabrutzat hartuko dute, eta alderantziz”. Garbi dauka “zigortuenak” beti direla baliabide aberatsak dituzten baina izatez txiroak diren herrialdeak.


Lertxundi eta Etxeberriaren lan berriak ekarriko ditu udazkenak

Saiakera bat kaleratuko du Anjel Lertxundik, eta Xabier Etxeberriak, aldiz, narrazio bat. Oraindik ez dute zehaztu noiz argitaratuko dituzten lanak.

Euskal egileek udazkenerako landatutako uztaren berri eman du gaur Berria egunkariak. Hala, besteak beste, jakinarazi du Anjel Lertxundi eta Xabier Etxeberriaren lanak ere ekarriko dituela datorren udazkenak. Saiakera bat argitaratuko du Lertxundik, Itzuliz usu begiak izenpean, Alberdania argitaletxearen eskutik. Etxeberriak, aldiz, narrazio bat kaleratuko du; Txoria nintzela. Elkar arduratuko da argitalpenaz.

Oraindik ez dute zehaztu noiz aterako dituzten argitara bi liburuak.


Eskoziako bandera jarri dute hainbat udaletxetan

Eskoziako bandera Zarautzen

Azkoitiko, Azpeitiko, Zestoako, Orioko, Zarauzko eta Zumaiako udaletxeetan, esaterako, Eskoziako banderak ikus daitezke gaur. Hainbat adierazpen eta deialdi ere egin dute udalek gaurko.

Eskoziako bandera, gaur, Zumaiako udaletxeko balkoian

Eskoziako bandera Zestoako udaletxeko balkoian (Danbolin).

Eskoziako bandera Azpeitiko udaletxeko balkoian (Uztarria.com).

Azpeitiko Batzokian ere Eskoziako bandera jarri dute gaur (Uztarria.com).

Azpeitian Orkatz Kultur Elkartearen kanpoan ere Eskoziako bandera (Uztarria.com).

Zarauzko Udalak bat egin du erabakitzeko eskubidearen aldeko aldarriarekin, eta gaur udaletxeko balkoian Eskoziako bandera jarri du. Azkoitiko Udalak ere bat egin du erabakitzeko eskubidearen aldeko aldarriarekin, eta udaleko EH Bilduko eta EAJko udal ordezkariek adosturako testua atera dute.

Zarautzeko Udalean ere EH Bilduk eta EAJk adierazpena bat egin dute. Hona hemen adierazpena:

ESKOZIAR HERRIARI AGURRIK BEROENA

Urteetako ibilbidearen ondoren, Eskoziar herriak bere etorkizuna libreki erabakiko du datorren irailaren 18an. Eskozian, bertako herritarrek hartuko dute hitza; eta herritarrak izango dira, Eskoziak zer nolako antolaketa politikoa izan behar duen erabakiko dutenak.

Irailaren 18an Eskozian egingo den galdeketa, herrien aitortzaren eta errespetuaren aldeko ibilbidean beste urrats garrantzitsu bat izango da. Eskoziarrak, dagoeneko beren herriaren etorkizunaren jabe dira, eta laister batean, Katalunia, Euskal Herria eta munduko hainbat naziok ere eskubide hori egikarituko dugu. Herrien askatasunaren aldeko atzeraezineko prozesu bat abian dagoelako mundu mailan. Bide horretan, galdeketaren emaitza dena delakoa izanik ere, irailaren 18a eskoziarrentzat garaipen eguna da.

Egun historiko honen aurrean, honako adierazpen hau egin nahi dugu

EHBildu eta EAJ udal-taldeetatik:

1.- Eskoziar herria zoriondu nahi dugu, libreki etorkizuna erabakitzeko burutzen ari diren ariketagatik. Herri orok duen eskubidea praktikara eraman da.

2.- Munduko herri askeen historiarako geratuko den data izanik, eta Eskoziar herritarrak beraien etorkizuna libreki erabakitzen ariko diren egunean bertan, gure babesa adierazteko, Eskoziako bandera jarriko dugu udaletxeko balkoian,

ikusgarri eta lehentasunekoa izango den tokian batean.

3.- Europako estatuko gobernuei eta, bereziki, Madrilgo eta Pariseko gobernuei, dei egiten diegu Eskoziako prozesuari erreparatu eta herrien erabakitzeko eskubidea aitor eta errespeta dezaten.


Herriko artisten lanak

Ikasturtean egindako eskulanak ikusgai izan dira berriki eta aurten ere lan politak egin dituztela ikusi da.


Erasoen kontrako "neurriak" eskatu dituzte zonalde urdineko langileek

Erasorik ez lelopean elkarretaratzea egin dute zonalde urdina zaintzen duten Dornier enpresako langileek, udaletxe aurrean; horrez gainera, bi orduko lanuztea gauzatu dute, goizean.

Eraso egin zioten zonalde urdinean lan egiten zuen behargin bati, orain bi aste, Iturraman. Horregatik, haren lankideak, Iruñeko Udaletxeak subkontratatutako Dornier enpresako kideek, bi orduko lanuztea egin dute gaur goizean, baita elkarretaratzea ere, udaletxe aurrean, Erasorik ez lelopean, LABek, ELAk, CCOOk eta UGTk deituta.

"Gu ez gara udaltzainak eta ez dugu agenteen lana egin behar", esan du zonalde urdinean aritzen den langileetako batek.

Iruñeko Udalak eta enpresak euren segurtasuna bermatzeko "neurriak hartzeko" eta zama lanen guneak eta ibiak udaltzainek zaintzeko exijitu dute.


Lanuztea Herri eskolan eta Haurreskolan

Zerbitzu publikoak garatu. Murrizketarik ez! lelopean elkarretaratzea egin dute Herriko plazan.

Kezkatuta daude sektore publikoan dauden murrizketekin, eta Elgetako Herri Eskolako irakasleen %85ek zein Haurreskolako langileek bat egin dute gaurko, otsailak 9, ELA, LAB eta STEE-EILAS sindikatuek deitutako lanuztearekin.

Murrizketak salatzeko eta kalitatezko zerbitzu publikoa eskatzeko elkarretaratzea egin dute 11:00etan Herriko plazan.

Zerbitzu publikoak garatu. Murrizketarik ez! zioen pankartaren atzean elkartu dira 15 bat lagun, gehienak Herri Eskolako irakasleak. Agerraldiarekin bat egin dute baita ere udaletxeko langile batek eta Elgetatik kanpo sektore publikoan diharduten zenbait herritarrek.

Udaletxean eta osasun etxean ez dute lanuzterik egin.


Garaipena eta lidertza ligako lehen partidan

Estanda Ordiziak 5 eta 0 emaitzarekin irabazi du denboraldiko lehen partida. Flaviobrigaren kontra partida borobila osatu zuten, eta liga lidertzan hasiko dute.


Maz Basauri jaialdia: Joe Crepusculo eta Chico y Chica, Najwaren ordez

Bertan behera gelditu da Najwak datorren maiatzaren 17an Basaurin eman behar zuen kontzertua. Honen ordez, Joe Crepúsculo eta Chico y Chica izango dira.

Jaialdiarekin zerikusirik ez duten arrazoiak tarteko, Najwa ez da datorren maiatzaren 17an MAZ Basaurin arituko. Honen ordez, Joe Crepusculo eta Chico y Chica izango dira. Gainera, aspaldi iragarri bezala, Catpeople taldeak ere joko du Social Antzokian.

Najwak jakitera eman duenez, taldean izandako aldaketak direla eta, ezinezkoa izango zaie MAZ Basaurin eskaini behar zuten kontzertua ematea. Horregatik, emanaldia bertan behera uztea erabaki dute. Dirudienez, zuzenekoa formatu berri batean ematea proposatu zion antolakuntzak Najwari, baina ez omen dira akordio batera iritsi.

Hori dela eta, Najwa ordezkatzeko, beste bi artista kontratatu dituzte. Hain zuzen ere, Joe Crepusculo abeslari kataluniarra eta Chico y Chica bikote bilbotarra igoko dira taula gainera, datorren ostiraleko saioan.

Gazteak maiatzaren 17ko saiorako sarrerak zozkatuko ditu. Bestalde, egitarau aldaketa dela eta, kontzertura joan nahi ez dutenei sarreren dirua itzuliko diete.


Gaur hasiko da Madrilen 12 nafarren aurkako epaiketa, 10 urteren ondoren

1996an eta 1997an atxilotu zituzten, Y taldeko kide izatea egotzita. Zehazki, kutxa automatikoak erretzea eta beste zenbait kale eraso leporatzen dizkiete. 9 eta 58 urte bitarteko espetxe eskaerak egin ditu fiskalak. Atzo zen hastekoa epaiketa, baina gaur arte atzeratu zuten epaimahaian aldaketak egin dituztelako.

Carlos Xabier Montoya, David Abarzuza, Carlos Iñigo, Arantza Rus, Mikel Auza, Koldo Nicolas, Oscar Estebariz, Pablo Montoya, Koldo Barberia, Asier Varela, Alberto Pio eta Joseba Miren Saiz Espainiako Auzitegi Nazionaleko akusatuen aulkian eseriko dira gaur, duela 10-11 urte atxilotuak izan, behin-behinean aske geratu, eta berriro bizimoduari ekin ostean.

Hamabi lagun horiek 8/97 sumarioko auzipetuak dira, 1996an eta 1997an Nafarroan kale erasoak egin zituztelakoan atxilotuak; areago, Y taldeetako kide izatea leporatzen diete. Egozten dizkieten delitu zehatzak kutxa automatikoak erretzea, aseguru etxeren bateko kristalak apurtzea eta antzeko beste kale eraso batzuk dira. Hala ere, 9 eta 58 urte bitarteko eskaerak egin ditu fiskalak.


Lander Egiarekin, bere bidaiaren gogoeta

Bizikleta gainean abiatu zen Tolosatik, Tokiora iristeko helburuarekin. Hainbat hilabete eta gero, eta hamaika lurralde eta pertsona ezagutu eta bizipen bizitu ostean, erronka gaindituta etxean da. Ataria irratian kontatu ditu bidaia berezi honek eman dizkionak.


Yolanda Alzolari elkarrizketa, osteguneko 'Anitzele'n

Solasaldiaren atalean bullyingaren iguruan arituko dira, eskolak arazo horretan daukan erantzunkizuna zehazteko asmoarekin.

''Lo que Faltaba'' saio ezagunari esker ezagutu genuen askok Yolanda Alzola, baina Gernikan jaiotako aurkezle hau aspaldi murgildu zen telebistaren munduan. Ostegun honetan, ''Anitzele''n, Yolanda Alzolaren sekretuak eta nondik norakoak ezagutuko dituzte. Xabier Euzkitzerekin batera, Unai Etxabe, Izaro Iraeta eta Agurne Anasagasti arituko dira telebistako aurkezleari galdezka.

Solasaldairen atalean pil-pilean dagoen gai bati buruz hitz egingo dute: bullying-ari buruz, alegia. EAEko Justizia Auzitegi Nagusiak aginduta, Jokin Zeberioren sendiari (ikaskideen jasarpena jasan ostean bere buruaz beste egin zuen haurraren sendiari) kalte-ordaina ordaindu beharko diote hari jazarri zitzaizkion zazpi gazteen gurasoek. Hortaz, ikastetxeak erantzukizunik ez duela erabaki du Justizia Auzitegi Nagusiak. Noraino heltzen da eskolen ardura eta erantzunkizuna bullying kasuetan?

''Anitzele'' ostegun honetan emitituko da 22:00etik aurrea ETB-1en.


Miguel Urbanen errefuxiatuen inguruko liburua aurkeztuko dute

“Disparen a los refugiados. La construccion de la Europa fortalez” du izena Miguel Urban Podemoseko eurodiputatuak idatzi duen liburuak. Migratzaileen errealitatea eta Europaren erantzunen inguruko hitzak dira liburuan daudenak zein aurkezpenean esango dituenak.

Podemos alderdiaren sortzaileetako bat da Urban, eurodiputatua 2015etik eta askotan errefuxiatuen gaia landu duena. Gai honen inguruan zabaltzen diren argazkietatik urrunago iritsi nahi zuen liburuarekin, pentsamendu kritikoa bultzatu eta errealitate hauek ikustarazi. Era berean, topikoak hautsi eta hausnarketara bultzatu nahi du irakurlea gero eta gertuago dagoen egoera honen inguruan.

Liburuak 11 kapitulu dituela aurreratu dute, 3 bloke nagusietan banatuta. Zifra, kontzeptu eta eztabaidak idatzi ditu eta Europako errefuxiatuen krisia du ardatz. Amaieran, Lampedusako hilerrian jarduten duen aktibista baten istorioa kontatzen du, nola egunero joaten den hilotz bakoitzari izena jartzera estatu eta gobernuek zenbaki gisa trata ez dezaten.

Aurkezpena irailaren 21ean izango da, Kapitanenea 5 helbidean, 18:00etan. Podemos Errenteriak antolatuta.


Hiru estropada hartuko ditu domekan Algortako Portu Zaharrak

Getxo Arraun Taldeak eta Traineruen Kluben Elkarteak (TKE) antolatuta, domeka honetan, hilak 26, hiru estropada garrantzitsu egingo dira Algortako uretan. Eguerdian, emakumezkoen maila nagusia den Euskotren Ligaren seigarren proba puntuagarria jokatuko da, traineruen urperatzea Getxoko Arraunketa eraikuntzatik eginda. Ondoren, 12:30ak aldera, San Miguel Ligaren txanda izango da, gizonezkoen baliakidea. Azkenik, 14:00etatik aurrera, gizonezkoen hirugarren kategoriaren proba izango da: KAE-2 Ligakoa. Bertan, Getxo, Arkote eta Lutxana lehiatuko dira. ABE beteranoen liga, ordea, abuztuaren 15ean izango da.

TKEk zabaldu duenez, emakumezkoen estropadak 2.778 metro izango ditu: bi luze eta ziaboga bakarra. San Miguel Ligan, ordea, ontziak lau trainerutako hiru txandatan banatuta egongo dira. Jardunaldiko txandak antolatzeko aurreko jardunaldiko sailkapenak hartuko dituzte kontuan, Nojan larunbatean jokatutako estropadarenak hain zuzen ere. Azken lau sailkatuak lehen txandan arituko dira jarraian txanda guztiak osatu arte. Estropadak 5.556 metrotako (3 itsas milia) ibilbidea izango du, lau luze eta hiru ziabogakaz.

Estropadak

Euskotren Ligak Getxoko Estropaden VII. ikurrina jokatuko du. Nahiz eta denboraldi honetan txapelketa lortzeko lehian dabiltzan 4 traineruen artean eskualdeko edota Bizkaiko trainerurik ez izan, Uribe Kostako arraunlariak ez diote hitzorduari hutsik egingo. Berbarako, Hibaikaren eskifaian, Olatz Ortega getxoztarrak eta Jone Oliban lemoiztarrak egingo dute arraun. San Juanen, berriz, Ondiz Lekubarri getxoztarra lehiatuko da.

San Miguel Ligan ere ez dago traineru uribekostarrik Kantauriko 12 ontzi onenen artean, baina Jose Antonio Agirre lehendakaria zena omentzeko Getxoko Estropaden XXXVII. ikurrina eskuratzeko eskualdeko hainbat arraunlari izango da. Besteak beste, Urdaibaik, Portugaletek eta Zierbenak sendotu dituzte euren traineruak hemengo kirolariakaz. Bermeokoek Beñat Astelarra plentziarra, Jon Elortegi barrikoztarra eta Javier Polo algortarra dituzte taldean. Portugaletek eta Zierbenak uribekostar bana dute: Asier Astelarra plentziarra eta Paul Galdiz getxoztarra, hurrenez hurren.

KAE-2ko ontziek ere 3 itsas-mila egingo dituzte Algortako Portu Zaharraren XII. ikurrinean. Estropada hiru txandatan egingo da eta postuak aurreko eguneko estropadaren osteko sailkapen orokorrak erabakiko ditu. Halere, litekeena da Arkotek ohorezko txandan egitea arraun eta Getxok eta Lutxanak derbya izatea, beste talde bigaz, bigarren txandan.

Udal balorazioak

Imanol Landa Getxoko alkateak gogoratu du arraunketa sasoia "udalerrira helduko dela kirol arloan Getxon urte bikaina bizi ostean. Izan ere, Kirolaren Europar Hiriaren saria eta Kirolaren Europar Hiririk Onenaren saria jaso ditugu 2014an. Horrexegatik, gure klub eta elkarteek kirola sustatzeko egiten duten lan eskerga gogoratu eta txalotu behar dugu. Besteak beste Getxo Arraun eta Raspas taldeen lana. Bi klub hauek ibilbide luzea egin dute, eta getxoztarren hainbat belaunaldiri kutsatu diete kirol honenganako grina, itsasoari begira dauden euskal herri guztien nortasun-ikur bihurtu dena", gaineratu du Landak.

Alkateak nabarmendu du Traineruen Klub Elkarteak arraunketa sustatzeko egiten duen lana: "Hain profesionalizatuta dagoen goi mailako lehiaketa-mundu horretan meritu handikoa da tradiziozko jatorria duen kirolaren muina mantentzea, eta aldi berean, publiko handiaren interesa pizten duen eran aurkeztea ere".

Bestalde, Jose Manuel Ortiz Traineruen Klub elkarteko ordezkariak Getxo zoriondu eta eskerrak eman dizkio estropadak antolatzeagatik, "arraunketa mundurako hedatze hau oso garrantzitsua delako. Traineruen Kluben Liga sortu zenetik, Udala eta Getxoko herria laguntzen dabiltza eta hori guretzat oso garrantzitsua da". Gainera, Ortizek nabarmendu du lau traineruren partaidetza duen emakumezkoen lehia "maila handian dago eta ikuskizun bikaina ematen dabil".

Alvaro Gonzalez Getxoko Kirol zinegotziaren esanetan, pasa den urtean legez, hiru estropadak egun berean izatea arrazoi honengatik izango da: "Gure asmoa proba-mota horiek antolatzeko behar diren bitartekoak optimizatzea da, eta Ereagako zonara eta kirol-portura gerturatzen diren hiritarrei ahalik eta enbarazurik txikienak eragitea”. Ildo horretatik, eta publiko ugaria bertara daitekeela aintzat hartuta, Gonzalezek Getxora hurbilduko direnei gomendatu die garraio publikoa erabiltzeko, ahal duten neurrian.

Getxoko uretan egingo den arraunketaren egutegia abuztuaren 15ean (zapatuan) amaituko da, beteranoen XII. Portu Zaharreko Ikurrinarekin; proba hori ABEren Ligaren barruan dago, eta Getxo Arraun Elkarteko, Arkote Beteranoak Batera eta Lutxana-Deustu ontzi bana dago lehian. Estropada hori Portu Zaharretik gertu dagoen aldean antolatuko da, 17:00etatik aurrera.


Francisco Gonzalez, entzun nahi eta egin

1. BBVAko Francisco Gonzalez berriro ere! Erretiratu ondoren ere harekin sartu behar duzu? Zer erremedio. Haren izena berriro hedabideetara itzuli da, legez kanpoko entzuketa batzuen inguruan.

2. Legez kanpoko entzuketak? Utzi asmatzen: Villarejo komisarioaren thriller amaiezinaren beste kapitulu bat. Bingo! Argi dago Madril aldean oso ezaguna zela zerbait zikina egin behar zenean norengana jo behar zen.

3. Eta zertarako jo zuen Gonzalezen harengana? Ustez, noski. El Confidencial eta moncloa.com agerkari digitalek diotenez, Gonzalezek jakin nahi zuen zer tratutan zebilen orduko Espainiako gobernua bera BBVAko buruzagitzatik kanporatzeko. Kontua da 2004. urtean Sacyr eraikuntza enpresa saiatu zela BBVAren kontrola eskuratzen. Eraikuntzaren gorakadarekin kutxak diruz beteta zituzten orduan Sacyrrek eta enparauek, eta kapitalista handiak izatera jokatzen hasi ziren. Florentino Perezen ACSk Iberdrolaren %20 erosi zuen, Accionak Endesaren %25 eta Sacyrrek, berriz, BBVAren %5 hartu zuen, baina bankua kontrolatzeko asmoarekin.

4. Eta Espainiako Gobernuak zer zuen ikusteko kontu horretan? Sacyrreko buru Luis del Riverok Jose Luis Rodriguez Zapatero orduko presidentearen bedeinkapena zuen. ZPk Gonzalez BBVAtik bota nahi zuen, hura Jose Maria Aznarren gizon bat zelako, eta bere sokako jendea jarri nahi zuen bankuan.

5. Botere politikoaren eta finantza munduaren arteko loturak... Lotura horiengatik zegoen Gonzalez BBVAko presidentzian. Aznarrek izendatu zuen Argentaria banku publikoko buru, eta hura pribatizatu eta BBV Banco Bilbao Vizcayarekin elkartu zen. Argentaria batasun horretako kide txikiena zen arren, Gonzalezek botere osoa lortu zuen 2001ean, jakin zenean BBVko buruzagiek dirua ezkutatu zutela Jersey uharteko kontuetan. Akabo orduan Neguriko familia handien kontrola. BBVA Madrilera begira jarri zen.

6. Heldu diezaiegun berriz entzuketei. Noiz eta nola gertatu ziren? Antza, Gonzalezek Villarejoren Cenyt agentzia kontratatu zuen, eta hura Moncloako telefonoak zulatzera iritsi zen 2004ko azarotik 2005eko otsailera. El Confidencial-ek eta moncloa.com-ek zabaldutako elkarrizketa baten transkripzioan ageri dira Miguel Sebastian Zapateroren orduko kontseilari ekonomikoa eta Maria Teresa Fernandez De la Vega lehendakariordea Santander bankuko ordezkari bat lasaitu nahian, FG botatzeko operazioa aurrera zihoala eta. Ez zuten asmatu: lortutako informazioarekin, Gonzalez gai izan zen aurkarien mugimenduei aurre egin eta Sacyrren saiakera trabatzeko. Hogei urte egin zituen BBVAn, eta abenduan hartu zuen erretiroa.

7. Zer dio BBVAk? Ostegunean, agiri labur baten bidez, jakinarazi zuen ekainean barne ikerketa bat zabaldu zuela Cenytekin egindako kontratuei buruz. Gainera, abokatu bulego bati eskatu zion azterketa independente bat egiteko. Salaketak «oso larriak» direla dio bankuak, eta irregulartasunak aurkituz gero, auzitegitetara joko duela .

8. Beste ikerketarik? Espainiako finantza merkatuen gainbegiratzaile CNMVk iragarri du ikerketa egingo duela.


Pentsioei buruzko herri asanblada deitu dute jubilatu elkarteek ostegunerako

Aginagako Arrate, Santueneko Gure Elkartea eta Usurbilgo Gure Pakea jubilatu elkarteek pentsioen inguruko herri asanblada deitu dute ostegunerako, maiatzaren 24an 18:30etan Sutegin. Donostiako Jubilatuen Asanbladako kide Marian Esnaolak parte hartuko du hitzorduan. “Hator!”, luzatu diete deitzaileek gonbita herritarrei.

Manifestazioa hilaren 26an

Azken hilabeteotan astelehenero mobilizatzen dira hainbat herri eta hirietan. Manifestazio jendetsuak egin dituzte. Eskari argi bat plazaratzen ari dira; duintasunez bizi ahal izatea eta horretarako pentsio duinak izatea, kolektibo honentzat negoziaezina den eskubidea. Kideok biltzen dituzten elkarte ezberdinek, Pentsionistak Martxan, Duintasuna Elkartea, Arabako Pentsionistak Lanean eta Pentsionistak Aurrera eragileek manifestazioak deitu dituzte larunbaterako (maiatzak 26) hiriburuetan. “Bizitza duina, kalitatezko lanpostuak, pentsio duinak izateko eskubideak, ez dira soilik pentsiodunon aldarrikapenak izan behar. Horregatik, dei egiten diogu euskal gizarte osoari (gazte, emakume, langile, langabetu, autonomo…) maiatzaren 26an Hego Euskal Herriko hiriburuetan egingo diren manifestazioetan parte har dezaten”.

PENTSIODUNEN ELKARTEEN ADIERAZPENA

Pentsio duinaren eskubidea ez da negoziatzen, baliatu egiten da

Baten batek zalantzarik bazuen, argi geratu da borrokatzeak merezi duela. Mobilizazioen bitartez, pentsiodunok lortu dugu gure arazoa agenda politikoan eta aurrekontuen negoziazioan sartzea. Ala eta guztiz ere, EAJk eta PPk adostutakoak ez ditu pentsiodunen eskaerak asetzen, nahiz eta akordioaren protagonistek, etengabe, bere lorpenaren ondasunak hedabideetatik kaleratu.

Akordio horren arabera ez dago inongo bermerik, hemendik aurrera gure pentsioen igoera KPIaren araberakoa izango dela esateko, izan ere, onartutakoak dioenez, soilik 2018 eta 2019rako igoerak aipatzen ditu. Nafarroako eta EAEko RGIaren bitartez osatzen diren pentsioek ez dute igoerarik izango. Sostengarritasun faktorea ez da ezabatzen, 2023ra atzeratzen da.

Eskaintzen dituzten apurrekin, pentsiodun askoren egoera bere larritasunean uzten dute. 3 pentsiodunetik batek, gutxieneko soldataren azpitik kobratzen du eta pentsiodunen %52ak 1.000 euro baino gutxiago, nahiz eta Nafarroa eta EAEko biztanleriaren %24a osatzen dugun kolektiboak, bertan sortutako aberastasunaren %10 soilik jaso.

Datu hauek argi adierazten dute aberastasunaren banaketa oso injustua dela eta horrek, bereziki, emakumeak zigortzen ditu, izan ere, beraien pentsioak, gizonenak baino %70 baxuagoak dira.

Pentsio duin bat jasotzeko eskubidea ezin dugu alderdien arteko negoziazio politiko batean bihurtu; gure pentsioak ezin dira alderdi politikoen eztabaidetarako txanpon baten truke izan.

Adostutako akordioan ez dugu inongo bermerik ikusten, aldarrikatzen dugun Pentsio Sistema Publikoa, errealitate bihur dadin.

Horregatik berriro ere aldarrikatzen dugu:

-Pobrezia gainditze aldera, gutxiengo pentsioa 1.080 eurokoa izatea, Europako Gutun Sozialaren irizpideak jarraituz.

-Pentsioen igoera, betidanik izan behar zuenaren araberakoa izatea, hau da, bizitza-garestitzearen neurrikoa.

-Emakume eta gizonen pentsioen arteko arrakala gainditzea.

-Pentsioak gutxitu eta pribatizatu eta lana prekarizatzen duten pentsio eta lan-erreformak, ezabatzea.

Instituzioei exijitzen diegu gure aldarrikapenak, legez, berma ditzaten eta Pentsio Sistema Publikoa ziurtatze aldera, beharrezko neurriak har ditzaten.

Hori guztia kontuan hartuta, pentsiodun guztioi dei egiten diegu, asteleheneroko herri, hiri eta eskualdeetako elkarretaratzeak mantenduz eta indartuz, borrokan jarrai dezaten, eta datorren maiatzaren 5eko eta 26ko manifestazioekin hiri nagusietako kaleak betetzeko ahaleginak egin ditzaten.

Bizitza duina, kalitatezko lanpostuak, pentsio duinak izateko eskubideak, ez dira soilik pentsiodunon aldarrikapenak izan behar. Horregatik, dei egiten diogu euskal gizarte osoari (gazte, emakume, langile, langabetu, autonomo…) maiatzaren 26an Hego Euskal Herriko hiriburuetan egingo diren manifestazioetan parte har dezan.

Soilik egiten diren borrokak irabazten dira. Irabaziko dugula esperantzarekin.

Pentsionistak Martxan, Duintasuna Elkartea, Arabako Pentsionistak Lanean, Pentsionistak Aurrera


Errege magoen etorrera Andoainera, igandean iluntzean

Urtarrilak 5, igandea

18:30 Erregeen kabalgata: Zumeatarra, Zumea plaza, Kale Nagusia.

19:15 Erregeen agurra udaletxeko balkoitik. Ondoren, argazki saioa.


Urdina da derbia

Ordizia Basoa Baneketak hilabete exkasean bigarren derbia irabazi dio Arri BKLri. Gaur arratsaldean Antzizarren jokatutako partida 71 eta 84 irabazi dute. Laranjak gogotsu irten dira partidara, baina urdinak nagusi izan dira hasieratik. Atsedenaldira, hamaika puntuko aldearekin iritsi dira, 36 eta 47. Bigarren zatian ongi eusti diote errentari.

Bi taldeen artean koxka bat dago, egun. Ordiziarrak, Loiolak bihar egingo duenaren zain, multzoko liderrak dira. Aurreko astean Aranguren 103 eta 53 jipoitu zuten eta gaurkoan bigarren garaipena erreskadan lortu dute; Arri BKL, berriz, ezinean dabil. Sailkapeneko zuloan daude, garaipenik gabe.


Belen Herrero eta Montse Gonzalezen erakusketa

Belen Herrero eta Montse Gonzalezek Laudioko Kultura Etxean ikusgai jarri dituzte euren arte-lanak.

Pintura, collagea... Teknika ezberdinetako hainbat lan ikusgai egongo dira Laudioko Kultura Etxeko etxe nagusian datorren apirilaren 30era arte.

Ordutegia: 11:00etatik 13:00etara eta 17:00etatik 20:00etara.


Gizon bat atxilotu dute Gasteizen, emakume bati sexu-erasoa egitea egotzita

Erasotzailea 39 urteko gizon bat da, eta erasoa Zabalgana auzoko etxe batean izan zen.

39 urteko gizon bat atxilotu du Ertzaintzak, Gasteizko Zabalgana auzoko etxebizitza batean emakume bati sexu-erasoa egiteagatik. Erasoa larunbatean izan zen.

Salaketaren arabera, emakumea bere borondatez joan zen gizonaren etxera, eta honek une hori baliatu zuen sexu-erasoa burutzeko.

Ertzaintza jakinaren gainean jarri ostean, agenteek erasotzailea identifikatzea eta atxilotzea lortu zuten astelehen goizaldean.


Leo Harlemek bigarren saio bat egingo du

Ekainaren 16rako Leidorren iragarrita dagoen Leo Harlemen ikuskizunerako sarrerak, 19:30eko saiokoak, agortu egin dira. Horregatik, saio berri bat antolatzea erabaki dute, 22:00etan izango dena. Bigarren saio horretarako sarrerak erosteko, aurreko saioan bezala, www.kutxa.net helbidean sartu edo Leidorreko leihatilara joan daiteke.


Bideoa: Jendetza irten da plazara Azpeitian, Kataluniaren eta demokraziaren defentsan

Gaur, urriak 1, Independentziaz erreferenduma egin dute Katalunian, eta hara begira egon dira komunikabideak egun osoan zehar. Euskal Herrian eta baita Azpeitia ere, gertutik jarraitu dira han jazotako gertakariak.

Katalunian hauteslekuak zabaldu dituztenetik Espainiako Gobernuak zein indar polizialek erakutsitako “jarrera errepresiboa” salatzeko eta “demokrazia defendatzeko”, 19:30ean hasita elkarretaratze zaratatsua egin dute ehunka lagunek Azpeitiko plazan. Hainbat tresna eskutan hartuta, ordu erdi inguruz aritu dira zarata ateratzen, Errepresioaren gainetik, votarem lelopean. L’Estaca abestia kantatuta eman diote amaiera arratsaldeko elkarretaratzeari, baina beste bat deitu dute gauerako. Hala, herritarrei dei egin diete 22:00etan beren balkoietara irten eta kazeroladara batu daitezen, demokraziaren defentsan. Urrestillan ere elkarretaratze zaratasua deitu dute 22:00etarako, plazan.

Arratsaldeko elkarretaratzearen deitzaileek adierazi dutenez, “Katalunian egin duten bakarra da erabakitzeko eskubidea egikaritzea, eta horren aurka egitea demokraziaren aurka egitea da”.

Dagoeneko botoak zenbatzen ari dira Katalunian. Guztira, 761 lagun zauritu ditu gaur Poliziak. Bi larri, eta 128 ospitaleratuta daude. Gehienak, Bartzelonan, Lleidan eta Gironan. Lehen zundaketen arabera, uste dute hiru milioi pertsona inguruk eman duela boza.


San Joan Astobitzako jaiak

Uda gerturatu ahala, herri eta auzoetako jaiak agertzen doaz eta gure herria den Laudion beste gauza batzuetaz igual ez, baina jaiak ospatzeaz zer edo zer badakigu. Urtero legez, udako lehenengo jaiak San Joanak izango dira eta, nola ez, San Joan Astobitzako baseliza inguruan ospatuko ditugu.

Famatuak ditugu Landaluze-Larrazabal auzoetako jai hauek. Bertan egiten diren taloak, bola txapelketak, krosa eta urtaro berrian sartzen garenaren berri ematen digun sua; su mitikoa batzuentzat, magikoa beste batzuentzat, eta beti ere beharrezkoa denontzat, aurten ere faltako ez dena.

Su osteko erromeri eta parrandak xelebreak izaten dira, urteko gaurik laburrena izanda nahikotxo luzatzea gustatzen baitzaie normalean gure herriko parrandazaleei.

Aurtengo jaiak berezitzat har ditzakegu gainera. Izan ere, herriko jai zaharrenetarikoa izanda, jai batzordea gazteenetarikoa da pasaden urtean egin zen belaunaldi aldaketa medio. Baina baloreak berdinak izaten jarraitzen dute: Astobitzako San Joanetan antolatzen diren jai euskaldun eta mitikoak ez galtzea.

Animatu eta parte hartu!


Bidegorria Txikierditik Narruondoraino luzatzeko tramiteak hasi ditu Gipuzkoako Foru Aldundiak

[/caption]

Zumaiatik Txikierdiko biribilguneraino doan tartea Udalak egin zuen joan den urtean, baina handik Narruondo auzoraino falta den zatia Aldundiaren eskumena da. Hasiera batean 2012an egitea adostu bazen ere, proiektua atzeratu egin da diru arazoak medio. Baina Gipuzkoako Aldizkari Ofizialean irakurri ahal izan dugunez, dagoeneko bigarren zatiari heltzeko tramiteak hasi dira.Aldundiak lurralde osorako marraztuta daukan bidegorrien sareko parte da Narruondorainoko zatia. Behin Narruondoraino iritsita, Arroa Behearekin lotzea izango da hurrengo pausoa. Proiektua zehaztatuta dago jadanik, eta hasiera eman zaio tramitazioari. Jendaurreko erakusketa egingo da interesatuei proiektuaren berri emateko, eta hilabeteko epea emango zaie helegiteak eta iradokizunak aurkezteko. Aldundiak 1.230.147,31 euroko aurrekontua zehaztu du lanak egiteko.

Bidegorria Narruondora eramateko errepide azpiko pasabideak aurreikusi dira. Aurrena, biribilgunea alde batetik bestera zeharkatzeko. Bidegorria errepidearen ondotik joango litzateke, hegoaldetik, Narruondoko lehen etxeetaraino. Handik errepidearen bestaldera pasatzeko –elkartea, taberna eta etxebizitza blokeak dauden aldera– beste pasabide bat egingo dute azpitik. Guztira, 615 metro luze izango da Txikierditik Narruondorainoko bidegorri zatia. Lau metroko zabalera izango du eta bizikleta zein oinezkoentzat izango da.


Olaizola eta Zabala nagusi Bermeon

Andra Mari eta Santa Eufemia egunetan profesionalen pilota partidak egon dira ikusgai Bermeoko Artza frontoian. Herenegun, Aimar Olaizolak eta Ibai Zabalak 19-22 irabazi zieten Pablo Berasaluzeri eta Jon Ander Albisuri.

Bestalde, aurretik jokatuko partidan Iñaki Artola eta Alexis Apraiz, Iker Arretxeren eta Iñaki Izaren kontra aritu ziren. Lehia estua izan zuten bi bikote hauek ere, eta 20-22-ko emaitzarekin Artola eta Apraiz izan ziren irabazleak.


Ostiralean, Ruïna eta Total Arse taldeen kontzertua taberna barruan

Iepa kaixo!!! Zer moduz doa uztaila? Eutsi horri, hobea dator eta! Tira, aste honetarako, ostegunean beharrean, ostiralerako prestatu dugu saltsa. Izan ere, ostiral honetan 23:00etatik aurrera zarata kontzertua izango dugu Arrano tabernan! Ohitura zahar batzuei eutsiz, tabernako kontzertutzarra! Ostiral honetan beraz, esan bezala, Ruïna taldea (Valentziako hardcore-punkarekin) eta Total arse (Zarautz-Orereta inguruko crust bizardunarekin) izango ditugu gurekin.

Euren musika entzun nahi izanez gero: ruinapunk.bandcamp.com eta totalarse.bandcamp.com. Eutsi goiari eta ondo izan.


Lau taldek joko dute Urdufolk jaialdiaren II. edizioan

Osatua dago jada Urdufolk jaialdiaren II. edizioaren kartela. Jaialdia irailaren 5 eta 6a bitartean ospatuko da, Koroatze Jaietan.

Taldeetako bik Urdufolken baitako folk lehiaketan parte hartuko dute: Triskele Taldea eta Keltiar. Lehena Bizkaian sortu zen 2012an, eta soinu irladarrak ditu oinarri. Keltiar, berriz, zazpi kideko talde irundarra da, eta musika zeltiarra rockarekin uztartzen du.

Bi talde horiek irailaren 6an lehiatuko dira, baina 5ean ere egongo da folk musikaz gozatzeko aukera, bi taldek joko baitute egun horretan, jaialdiaren gonbidatu moduan: Feten Feten bikotea eta Iñaki Plaza Band-ek. Urduñarra da plaza, eta udaberrian argitaratu zuen "Ekhi" diskoa aurkezteko igoko da Urdufolken oholtzara.

Feten Feten:

[video:https://www.youtube.com/watch?v=hSTs5flUei4]

Iñaki Plaza Band:

[video:https://www.youtube.com/watch?v=xkfKszBXUj8]

Keltiar:

[video:https://www.youtube.com/watch?v=ctm7OekE8P4]

Triskele Taldea:

[video:https://www.youtube.com/watch?v=v4aXIc6g5V4]


Lehen Jaurlaritzaren 80. urteurrena ospatuko dute gaur Gernikan

Iñigo Urkullu lehendakaria izango da ekitaldiko burua. eitb.eus-en zuzenean jarraitu ahal izango da ospakizuna.

Lehen Eusko Jaurlaritza eratu zeneko eta Jose Antonio Agirre lehendakari izendatu zuteneko 80. urteurrena ospatzeko ekitaldia egingo da ostiral honetan, urriak 7, Gernikako Batzar Etxean.

Iñigo Urkullu lehendakaria buru dela, egungo Jaurlaritzako sailburuek ere parte hartuko dute. Halaber, ospakizunera gonbidatu dituzte lehen Eusko Jaurlaritza eta Erbesteko Eusko Jaurlaritza osatu zutenen familiako kideak; lehenengo eta bigarren Euskal Kontseilu Nagusietako ordezkarien senitartekoak; orain arteko lehendakariak; Jaurlaritza ezberdinetako kideak; Eusko Legebiltzarreko ordezkariak; eta egungo ahaldun nagusiak eta Batzar Nagusietako arduradunak.

Halaber, hainbat alkate izango dira bertan, tartean Bilbokoa, Donostiakoa, Gasteizkoa, Gernika-Lumokoa, Getxokoa (Agirre lehendakaria alkatea izan zen bertan) eta Turtziozeko (erbestera joan aurretik azkeneko Gobernu Bilera egin zen han).

Azken hauteskundeetan Eusko Legebiltzarrean ordezkaritza lortu duten alderdi politikoetako arduradunak ere han izango dira.

PROGRAMA

Ekitaldia goizean goiz hasiko da, agintarien iritsierarekin; 10:10ean iritsi da Gernikara Iñigo Urkullu eta ondoren, Gobernu Kontseiluaren argazki ofiziala egin dute, 1936an egin zen toki berean.

11:00etan egingo diete harrera lehendakariei, Gernikako Arbolan, eta jarraian lehen jaurlaritzako kideen senitartekoak hartuko dituzte.

Horren ostean hasiko da ekitaldi ofiziala. Hainbat aktorek Batzar Gelako ekitaldiaren hainbat une antzeztuko dituzte. Zehazki, Iñaki Rikarte izango da Agirre lehendakaria eta Ainara Ortega, berriz, haren emaztea.

Ertzaintzaren Bandaren Boskoteak emanaldia eskainiko du, eta lehendakari ezberdinen zin-egite ekitaldiak biltzen dituen bideoa emango dute. Donostiako Orfeoiak ere zuzenean joko du.

Ekitaldiko uneren batean lehendakariak kalera irtengo dira, eta Arbola Zaharrera hurbilduko dira, makila hartzera. Agirre lehendakariren sinboloen atzealdean jarriko dute.

Ospakizuna Iñigo Urkullu lehendakariaren hitzekin bukatuko da.